
Fiecare grupare, fiecare mişcare religioasă, politică, artistică, fiecare țară, formează un "egregor". Un 
egregor este o ființă psihică emanată de o colectivitate, formată din gândurile, dorințele, fluidele tuturor 
membrilor care lucrează în acelaşi scop. Fiecare egregor are culorile sale, formele sale particulare: pentru 
Franța, cocoşul, pentru Rusia, ursul, etc... 

Dar nici cocoşul, nici ursul, nici tigrul sau dragonul nu vor rezolva problemele lumii întregi. Adesea, 
egregorurile se opun unul altuia în lumile subtile ; anumiți clarvăzători văd aceste ciocniri de egregoruri şi 
puţin timp, după aceea, războaiele izbucnesc pe pământ între oameni... Trebuie, deci, ca acum întreaga 
omenire să formeze egregorul porumbelului care aduce pacea. 


Cap. I PENTRU O MAI BUNĂ ÎNŢELEGERE A PĂCII 

Am asistat într-o zi la o dezbatere publică despre pace. Multe personalități cu înaltă calificare, 
instruite, inteligente, simpatice, amuzante chiar, au luat cuvântul. Mulțumită lor, am aflat că pacea este starea 
cea mai favorabilă pentru toată omenirea, în timp ce războiul este cel mai mare rău. Într-adevăr, am fost 
încântat, mi-am spus chiar: "Fiindcă am înţeles, în sfârşit, binefacerile păcii, este evident că omenirea va fi 
salvată!" 

Dar aş fi vrut, totodată, să aud în ce manieră se va instala această pace. Mai mulți vorbitori şi-au expus 
proiectele. Unul dintre ei a propus înființarea unei poliții mondiale care ar împiedica ţările să poarte război. 
Ideea e minunată, dar cum s-o pui în practică? Acest proiect m-a dus cu gândul la fabula lui La Fontaine unde 
şoarecii țineau sfat pentru a găsi mijlocul de a se apăra de pisică. După multe discuţii, cel mai bătrân şoarece 
prezenta soluția: trebuie, spunea el, să agățăm un clopoțel la gâtul pisicii şi în acest fel o vom auzi venind de 
departe. Această soluție minunată a fost primită cu aplauze. Din nefericire, nu se va găsi niciodată şoarecele, 
atât de curajos pentru a agăța clopoțelul la gâtul pisicii. Exact acest lucru se întâmplă cu proiectul poliției 
mondiale. Unde se găseşte o forță internațională îndeajuns de cinstită şi imparţială pentru a îndeplini această 
funcţie, şi apoi cum s-o impunem celorlalte naţiuni? 

Un alt vorbitor a explicat că pacea nu se va obţine decât prin federalism, şi s-a lansat în tot felul de 
teorii din care nimeni n-a înţeles mare lucru. Un al treilea a luat cuvântul pentru a acuza Statul de a abuza de 
puterea sa şi de a transforma pe cetăţeni în sclavi... În fine, după ce am ascultat încă mulți vorbitori, am fost 
obligat să conchid că pacea nu va putea veni prea repede, întrucât nimeni nu o înțelege şi nu ştie cu adevărat 
ce este. 

Numai un punct de vedere inițiatic poate lămuri problema, căci pentru a realiza pacea, trebuie să ai o 
bună cunoaştere a fiinţei omeneşti. Veţi spune: "Oh, ființa omenească, o cunoaştem! “ Nu, nu se cunoaşte 
încă structura sa psihică cu diferitele ei corpuri subtile, care au fiecare nevoi bine definite, aspirații de 
satisfăcut. Şi mai ales nu se cunoaşte ființa omenească aşa cum am prezentat-o noi, cu cele două naturi ale 
sale, Eul inferior şi Eul superior, Personalitatea şi Individualitatea... Ei bine, atât timp cât cei care doresc 
pacea nu cunosc această ştiinţă, pacea nu va veni niciodată în lume. Pentru moment, se pot observa peste tot 
oameni înverşunați acuzându-se reciproc de a fi factori de război. Astfel îşi imaginează ei că lucrează în 
favoarea păcii. Pentru unii, cei bogaţi sunt vinovaţii, pentru alții, sunt intelectualii, oamenii politici şi 
savanții. Credincioşii acuză pe cei care nu aparţin bisericii lor că sunt eretici care duc omenirea la pieire, iar 
necredincioşii îi acuză pe credincioşi de fanatism... Observaţi şi veţi vedea că întotdeauna prin suprimarea a 
ceva exterior lui, lucruri sau oameni, fiecare crede că poate instala pacea în lume. Şi aici e greşeala. Chiar 
dacă s-ar suprima armata şi tunurile, a doua zi oamenii vor inventa alte mijloace pentru a se ucide. 

Pacea este o stare interioară şi nu se va obţine niciodată suprimând ceva ce ar veni din exterior. Cauzele 
războiului trebuie suprimate mai întâi în interiorul fiecăruia. Să luăm un exemplu simplu. Un om consumă la 
o masă bogată cârnaţi, jambon, pui, udaţi din belşug cu vin bun. După masă îşi spune: "Acum voi căuta un loc 
liniştit pentru odihnă.” Găseşte, în sfârşit, un loc liniştit, dar în sinea lui simte ceva care începe să se miște. la 
o ţigară, fumează, apoi se întinde gândindu-se că ar fi plăcut să aibă o femeie frumoasă lângă el. Unde să o 

găsească? La vecin, bineînțeles. Există un zid, dar acesta nu înseamnă nimic, el sare peste el. Vă închipuiţi 
urmarea poveștii... Nu mai este cazul să vorbim despre pace!... 

Pacea nu este o stare pe care o putem obține mecanic. Dacă veți căuta pacea menţinând în voi condiții 
de tulburare şi excitare, nu o veţi găsi niciodată. Pacea este un rezultat, o consecință, ea determină ca toate 
funcțiile şi activităţile interioare şi exterioare ale omului să fie perfect echilibrate şi armonizate. Trebuie, 
deci, să cunoaştem mijloacele şi metodele capabile de a produce pacea, şi aceasta este o ştiinţă întreagă. 

Din momentul în care întreţine în el anumite dorinţe, anumite pofte, omul, orice ar face, nu poate să fie 
în pace, căci prin aceste dorinţe şi pofte a introdus în forul lui interior, deja, germenul dezordinii. Să luăm 
exemplul unui hoț: automat, el gândeşte că poate a fost văzut de cineva şi nu se poate opri să-şi închipuie tot 
ceea ce i s-ar putea întâmpla: va fi urmărit, arestat, închis... Nu este sigur că nu a fost văzut de cineva, că nu a 
lăsat câteva urme sau că nu a făcut câteva gesturi care pot dezvălui pungăşia sa, şi nu mai este liniştit: pierde 
pofta de mâncare, somnul, şi nu gândeşte decât să se ascundă. 

Un altul a împrumutat bani promițând să-i înapoieze, dar cum este incapabil să se abțină puţin pentru a 
aduna această sumă, nu îi înapoiază, şi iată-l urmărit de creditorul său, de care nu mai ştie cum să scape... Un 
altul aruncă câteva cuvinte grele şi jignitoare unui prieten şi îşi face astfel un duşman. lată, încă o dată în plus, 
cum se evaporă pacea. Inutil să continui, se pot găsi sute de exemple. Ei da, oamenii fac întotdeauna proba 
unui talent nemaipomenit în a-şi pierde pacea. 

Dacă aveţi o haită care latră în spatele vostru pentru că aveţi datorii, pentru că aţi furat, prădat, sau 
pentru că nu v-aţi ținut promisiunile, cum mai vreţi, atunci, să aveți pace? "Fugind de creditorii mei", veți 
răspunde. De acord, dar creditorii care sunt în voi, îndoielile, remuşcările care vă urmăresc, cum să fugiți de 
ele? Argumentând astfel, înseamnă să fii lipsit de ştiinţa şi cunoştinţele veritabile. Nu vă amăgiţi cu iluzii, 
gândul nu vă va lăsa deloc în pace. În aparenţă este foarte uşor să obţii pacea: este suficient să mergi pe piscul 
muntelui unde domnesc liniştea şi singurătatea. Dar, iată, ca şi aici omul nu găseşte pacea. Pentru ce? Pentru 
că a luat cu el un tranzistor în cap, da, un tranzistor de care nu se separă niciodată şi care merge încontinuu... 
Şi ce aude... Adesea, acest tranzistor este conectat la stațiile infernului unde se află, de asemenea, muzică, dar 
ce fel de muzică, ce vacarm. Şi totuşi este acolo pe piscuri, e linişte. Da, exteriorul este calm, dar interiorul, 
acolo furtunile şi uraganele bântuie. Atunci, cum să obținem pacea? 

Toată lumea ştie că trupul omenesc este constituit dintr-un mare număr de organe legate între ele. 
Fiecare face o muncă specifică, dar toate trebuie să fie în concordanță, în armonie, dacă nu, vor apare 
dezordini sau, ceea ce în muzică numim disonanţe. Omul nu poate fi în bună sănătate şi pace decât cu 
condiţia ca toate organele sale să lucreze dezinteresat, impersonal, pentru binele organismului întreg. Dar 
această sănătate, această pace nu sunt încă decât stări pur fizice. 

Pentru a avea pacea sufletului şi a spiritului trebuie mers mult mai sus, trebuie ca toate elementele 
care constituie celălalt organism, organismul psihic, să vibreze de asemenea la unison, fără egoism, fără 
dezacorduri, fără idei preconcepute, ca şi organele organismului fizic. Pacea este, deci o stare de conştiinţă 
superioară. Numai că, deoarece ea este dependentă de sănătatea organismului nostru şi cele mai mici 
necazuri care apar pot compromite armonia noastră psihică, trebuie ca, aceste două organisme, fizic şi psihic, 
să fie în armonie, pentru ca pacea să se instaleze complet. 

Pacea aşa cum este înțeleasă, în general, nu este pacea veritabilă. Dacă, timp de câteva minute sau ore 
nu simţiţi în interior agitație sau necaz, aceasta nu este pace, căci nu este o stare durabilă. Adevărata pace, 
odată instalată nu o mai puteți pierde. Da, pacea nu înseamnă numai să te simţi bine, calm şi fără griji un 
moment, este ceva mult mai profund, mai preţios... Pacea, v-am spus-o, este un rezultat. Când instrumentele 
unei orchestre sunt perfect acordate, când toţi muzicienii, lucrând cu toate puterile şi cunoscând şeful care îi 
dirijează, îl iubesc şi i se supun, atunci rezultă o extraordinară armonie. În ființa omenească, pacea este, de 
asemenea, o armonie, un acord perfect între elemente, forțe, funcţii, gânduri, sentimente, activități. 

Această pace profundă, inexprimabilă, este foarte greu de obţinut pentru că îţi trebuie pentru aceasta 
voință, răbdare, dragoste şi o mare ştiinţă. Atunci când discipolul începe să înveţe şi să înţeleagă natura şi 
proprietățile fiecărui element, gând, sentiment, dorință, în scopul de a nu introduce niciodată în el ceea ce ar 
putea tulbura armonia sa interioară, şi în fine, atunci când reuşeşte să elimine din organismul său tot ceea ce 
nu vibrează la unison, atunci şi numai atunci obţine pacea. Dacă fumați, dacă mâncaţi şi beţi orice, 
introduceți în organismul vostru anumite elemente nocive care vă îmbolnăvesc şi nu veți putea avea pace. 

Dacă vă dor dinții, dacă aveţi colici sau palpitaţii, cum vreţi să aveţi pace? Aţi introdus în voi particule 
care provoacă obstrucţii sau fermentaţii şi trebuie acum să le eliminaţi. Aceeaşi lege operează pe partea 
psihică. Atât timp cât ignorați natura sentimentelor voastre, a gândurilor, dorințelor, pasiunilor, instinctelor, 
şi le respiraţi hrănindu-vă din ele, fără a şti dacă vă fac bine său rău, nu veți avea niciodată pace. 

Pacea este, deci, consecinţa unei ştiinţe profunde asupra naturii elementelor cu care omul se hrăneşte 
în toate planurile. Şi cu această ştiinţă, bineînțeles, aşa cum mi-am spus, trebuie o mare atenţie, o voință 
puternică pentru a nu lăsa niciodată să apară elemente perturbatoare. Dacă inițiații dau o asemenea 
importanță purității, este pentru că ei au verificat demult că, la cea mai mică impuritate în corpul lor fizic, în 
sentimentele sau gândurile lor, pierdeau imediat pacea. Pacea, mi-am spus-o deja, este rezultatul unei 
armonii între toate elementele care constituie omul: spirit, suflet, intelect, inimă, voinţă şi corpul fizic. Şi 
dacă este aşa de greu de obținut, este pentru că aceste elemente sunt rar în armonie. Un om are gânduri lucide, 
înțelepte, dar iată ca inima sa unde a alunecat, un sentiment inferior, îl împinge să facă nebunii. Sau, este 
animat de cele mai frumoase dorințe, însă voința sa e paralizată. Cum vreţi ca între aceste contradicții să se 
simtă în pace? Pacea este ultimul lucru pe care omul îl poate obține. Dar când, după tot felul de suferințe şi 
lupte, de eşecuri şi victorii, ajunge, în sfârşit, să facă să triumfe natura să divină asupra tuturor revoltelor şi 
vacarmelor naturii sale inferioare, atunci şi numai atunci poate găsi pacea. Mai înainte, se întâmplă poate, să 
trăiască minute delicioase, dar aceasta nu va dura. Şi astfel auzim mulți oameni plângându-se: "Mi-am 
pierdut liniştea, pacea." 

Pacea, veritabila pace, este imposibil de pierdut. Se pot produce, din când în când câteva agitaţii, dar 
nu sunt decât mişcări superficiale: în interior, în profunzime pacea există. 

Este ca oceanul a cărui suprafață este tot timpul agitată de valuri şi spumă, dar departe de suprafaţă, în 
profunzime, domneşte pacea. Când aţi ajuns să aveţi în voi adevărata pace, tulburările care se pot produce la 
exterior nu vă mai ating, vă simţiți protejaţi ca într-o fortăreață. Se spune în Psalmul 91: "Domnul este locul 
meu de adăpost şi faci din Cel Prea Înalt turnul tău de scăpare.” Turnul de scăpare, este Eul superior. 

Atunci când veţi atinge acest punct, piscul ființei voastre, atunci veţi cunoaşte pacea. Această pace este 
o senzație divină, inexprimabilă. Dar, înainte de a ajunge la această stare, câte victorii va trebui să obţineţi 
asupra tendinţelor voastre inferioare. Pacea provine, deci, dintr-o armonie, dintr-o consonanţă absolută între 
toți factorii şi elementele care constituie ființa omenească. Aş adăuga: această armonie nu poate exista decât 
atunci când toate elementele sunt purificate. Dacă ele nu se acordă înseamnă ca s-au strecurat în ele 
impurități. Când un om a consumat un aliment care nu îi convine deloc, el nu se simte bine, devine irascibil: 
dar dacă ia un purgativ, totul e în ordine. Impurităţile disturbă pacea. Deci, pentru a obţine pacea, primul 
lucru este să lucrezi pentru purificare, să elimini toate materialele care împiedică buna funcţionare a 
intelectului, a inimii şi a voinţei. Un veritabil Iniţiat a înţeles numai un singur lucru: că esențialul, este de a 
deveni pur, pur ca un lac de munte, pur ca cerul albastru, pur precum cristalul, pur ca lumina soarelui... Cu 
această puritate va putea obţine tot restul. Evident, nu se poate realiza aşa uşor puritatea, dar cel puţin trebuie 
înţeleasă, după aceea iubită şi dorită din toată ființa, şi în sfârşit încercat a fi realizată. 

Când se produc dezordini în corpul fizic, în inima voastră sau în gândire, să ştiţi că aţi absorbit 
elemente impure, şi impure poate însemna simplu: străine. Impurităţile sunt materiale nedorite, pentru că 
sunt străine organismului uman. Aceste materiale nu sunt, poate, impure prin ele însele, dar sunt considerate 
impure pentru că prezenţa lor în organism provoacă perturbații. Sunt deci nocive, şi trebuie eliminate. Dacă 
sunteți bolnav sau chinuit, este pentru că aţi permis unei impurități să între în voi sub forma unui gând, 
sentiment sau altceva. 

Fiecare impuritate, fie în planul mental, fie în planul astral sau în planul fizic, aduce necazuri. Şi când 
spun "necazuri", răul este încă mai mic, pentru că impuritățile pot, de asemenea, produce otrăvirea, 
intoxicarea şi chiar moartea. Este deci necesară purificarea în toate planurile: în planul fizic prin băi, 
curăţenie, posturi, etc, şi în planul psihic prin rugăciune, meditaţie şi alte exerciţii spirituale. Numai în aceste 
condiții veţi obține pacea veritabilă. Când omul va ajunge să fie destul de vigilent pentru a-şi păstra intact 
regatul, acest regat care îl reprezintă pe sine însuşi, atunci numai va obține o pace stabilă şi durabilă. Şi ce va 
reprezenta această pace? O fericire de nedescris, o simfonie fără sfârşit, o stare de conştiinţă sublimă unde 
toate celulele se scaldă într-un ocean de lumină, înoată în ape vii şi se hrănesc cu ambrozie... Trăieşte dar, 
într-o astfel de armonie încât tot Cerul se reflectă în el, începe să vadă toate splendorile pe care nu le-a văzut 
înainte, pentru că era prea îngrijorat, prea agitat şi pentru ca privirea sa interioară şi chiar exterioară, nu se 

putea fixa spre lucruri pentru a le vedea. Singură pacea permite de a vedea şi înțelege prezența realităților 
subtile, de aceea Inițiaţii, care au ajuns să guste pacea veritabilă, descoperă minunile universului. 

Majoritatea oamenilor nu caută decât ceea ce este trecător, iluzoriu şi care le va aduce decepții şi 
necazuri. Dar este greu pentru ei să înțeleagă aceasta. Pentru a înțelege, trebuie să suferi, să fii decepționat... 
Trebuie cu adevărat să atingi limita, disperarea, pentru a înțelege că ceea ce ţi-ai dorit nu aduce nici pacea, 
nici împlinirea, nici gloria, nici puterea, nu aduce nimic. Dar, este imposibil a explica aceasta tuturor acelor 
care sunt încă tineri. Trebuie să fii vârstnic, foarte vârstnic interior sau exterior, pentru a te ataşa la singurele 
bogății eterne. Cel ce este tânăr se joacă încă cu păpuşi, soldați de plumb şi castele de nisip; vârsta nu îi 
permite să se preocupe de lucruri serioase, dar când se va maturiza va abandona totul pentru realizări 
grandioase şi va cunoaşte pacea. 

Pacea se instalează numai când toate celulele vibrează la unison într-o idee sublimă şi dezinteresată. 
De aceea înţelepţii au dreptate când spun că nu veţi putea cunoaşte pacea atât timp cât nu veți introduce în 
celulele voastre, în toată ființa, gânduri de dragoste, mai precis compasiune, generozitate, iertare, abnegaţie. 
Nu veţi putea, căci numai aceste gânduri aduc pacea. Când aveţi ceva de reproşat aproapelui vostru, când nu 
îl veţi putea ierta şi vă veți chinui pentru a şti cum să vă răzbunaţi... sau atunci când cineva v-a împrumutat 
bani şi vă gândiţi tot timpul că va veni să-i ceară, nu este posibil să obţii pacea, aceste gânduri fiind prea 
personale, prea egoiste. Şi chiar dacă sunteţi liniștiți pentru câteva minute sau ore, nu este încă pace, este 
puţină odihnă, o acalmie (acest fel de pace îl pot obţine chiar şi oamenii răi), după care, din nou, sunteți luaţi 
de grijile şi neliniştile voastre. 

Pacea veritabilă este o stare spirituală care nu poate fi pierdută odată obținută. Când aveți dorința de a 
împlini voinţa Domnului, adică de a deveni un binefăcător al umanităţii, de a iubi pe toţi oamenii, de a-i 
servi, ierta, această idee face să vibreze la unison toate particulele fiinţei voastre şi în acel moment veți gusta 
pacea. Şi acea pace, când o veţi obține, vă urmăreşte peste tot: aţi simţit-o ieri, astăzi este încă acolo, toată 
ziua... şi mâine, de cum v-aţi sculat, ea va aşteaptă. Sunteţi uimiți să constataţi că nu mai aveţi nevoie de a 
face eforturi pentru a o găsi. Înainte, pentru a vă linişti, eraţi obligaţi să vă concentrați mult timp, de a vă ruga, 
cânta sau chiar de a lua câteva tranchilizante, acum nu mai este necesar, pacea este acolo, în voi. 

Lucraţi, deci, mult timp asupra acestei idei, de a iubi, de a face bine, de a ierta totul... până când ea va 
deveni atât de puternică încât să umple toate celulele voastre care vor începe să vibreze la unison cu ea. 
Atunci pacea nu vă va mai părăsi deloc, şi chiar dacă anumite evenimente vă vor tulbura, privind în voi înşivă 
veți descoperi că pacea este acolo, orice s-ar întâmpla. Căci, nu mai este ca înainte, o linişte, un calm fabricat, 
impus, care nu durează decât timpul eforturilor voastre pentru a o menţine... Este o stare care face parte, să-i 
spunem aşa, din noi. 

Aţi văzut animalele sălbatice? Cât timp îmblânzitorul este acolo, ele par a se înţelege, dar imediat ce 
acesta pleacă, ele se aruncă din nou, unele contra altora pentru a se sfâşia. Şi copiii într-o sală de clasă: atât 
timp cât profesorul este acolo, ei stau liniștiți la locurile lor, dar când acesta iese, ei se agită, strigă, se 
ciondănesc. La fel se întâmplă cu celulele organismului: atât timp cât faceţi eforturi pentru a le stăpâni, ele 
acceptă să se calmeze puţin, dar imediat ce lipsiţi, adică vă gândiţi în altă parte, necazurile reîncep. Trebuie 
deci, să vă ocupați de ele, să calmaţi, să curăţaţi, să le hrăniţi, ca şi cum ar fi copiii voştri, elevii voştri. Da, şi 
atunci când veţi ajunge să le instruiți, când ele vor şti foarte bine să-şi facă treaba fără certuri şi discuţii între 
ele, atunci pacea va veni. 

În tot cazul, să nu vă închipuiți niciodată că schimbând locuinţa, prietenii, profesia, cărțile, țara, 
religia... sau femeia, veţi avea pacea. Pacea nu depinde deloc de aceste schimbări. O mică linişte, un răgaz, 
da, dar imediat după acestea, acolo unde veți fi, alte frământări vă vor asalta, pentru că nu aţi înţeles că pacea 
depinde numai de o schimbare în modul de a gândi, simți sau acționa. Schimbaţi aceasta şi chiar dacă veţi 
rămâne în aceleaşi locuri, în aceleaşi dificultăți, veţi avea pacea. Pentru că pacea nu depinde exclusiv de 
condiții exterioare, pacea vine din interior şi ea ţâşneşte, vă invadează în ciuda turbulenţelor şi trepidaţiilor 
din lumea întreagă. Este ca un fluviu care coboară din înalt. Şi când posedaţi această pace, sunteţi capabili de 
a o revărsa, de a o răspândi ca ceva real, grăitor, faceţi o muncă asupra lumii întregi aducând şi altora pacea. 

Câţi oameni nu spun acum că lucrează pentru pacea lumii dar, în realitate, ei nu fac nimic pentru ca 
această pace să se instaleze cu adevărat? Cuvinte numai... Ei creează asociaţii în favoarea păcii, dar numai 
pentru a se vedea, invita, pentru a primi decoraţii. Viaţa lor însă nu este o viaţă pentru pace. Ei nu s-au gândit 
niciodată că mai întâi toate celulele corpului lor, toate particulele fiinţei lor fizice şi psihice trebuie să trăiască 

după legile păcii şi armoniei, înainte de a emana acea pace pentru care, pretind ei că lucrează. În timp ce scriu 
despre pace şi se adună pentru a vorbi despre pace, ei continuă să alimenteze războiul în ei, căci sunt, fără 
încetare, pe cale să lupte contra unui lucru sau altul. Atunci, ce fel de pace pot ei să ne aducă? Pacea, omul 
trebuie mai întâi s-o instaleze în el însuşi, în actele lui, în sentimentele şi gândurile sale. Numai în acel 
moment el lucrează cu adevărat pentru pace. 


Cap. Il AVANTAJELE UNIFICĂRII POPOARELOR 

Câte ţări mari, care formează acum o unitate, erau formate nu cu mult timp în urmă, din state separate 
care se războiau între ele. Într-o zi ele au înţeles ca unitatea era preferabilă şi, după ce s-a făcut, ele au devenit 
veritabile puteri. Dar este încă o etapă insuficientă, căci fiecare din aceste țări ce reprezintă realmente o 
putere reală, simte că vecinul îi face concurență: este neliniştită, celălalt la fel, şi iată-le deci pregătindu-şi 
armamentele. Atunci, cum credeți că se va sfârşi aceasta? Printr-o distrugere reciprocă. 

Toate țările trebuie să înțeleagă deci că a venit momentul pentru o unitate mult mai vastă, mult mai 
largă: toate statele de pe Pământ trebuie să se unească şi această unificare, ca şi în organismul uman, va 
produce sănătatea, bunăstarea, forța. Omenirea n-a ajuns încă să fie sănătoasă: ea este bolnavă, canceroasă 
pentru că filozofia separării domneşte peste tot. Fiecare încearcă să lucreze numai pentru ţara sa, pentru 
familia sa, pentru el însuşi. Ei bine, această tendință va crea mereu complicații şi războaie, căci în această 
împărţire vor există totdeauna interesele unora sau altora care vor fi rănite. Trebuie acum simplificate 
lucrurile, convinse țările lumii întregi că, dacă acceptă să se unească, toți oamenii vor trăi mult mai bine: 
nimănui nu-i va lipsi nimic, toţi vor trăi în abundență, liberi să călătorească, să se întâlnească, să se iubească, 
să se distreze, să creeze. 

În trecut, când omul nu era în stare să-şi lărgească orizontul conştiinţei în afara intereselor castei sale, 
tribului sau națiunii sale, ideile de separare îşi aveau raţiunea lor de a exista. Chiar mari Iniţiaţi, ca Moise, de 
exemplu, au întreținut aceste idei, că trebuie luptat împotriva popoarelor străine, şi Moise însuşi lua parte la 
aceste războaie. În acea epocă era imposibil de a face înțeleasă dragostea fraternă şi necesitatea unei familii 
universale. Dar acum, este altfel, şi cu rapiditatea mijloacelor de comunicare şi informare, pământul a 
devenit, deodată, atât de mic încât este momentul pentru oameni să înțeleagă că trebuie să suprime frontierele 
şi să se unească, pentru ca lumea întreagă să devină o familie. Se duce război, dar pentru a apăra ce? Priviţi 
cum toți se încăpățânează să apere o stare de lucruri care este destinată dispariției. Curând vor fi ruşinaţi să 
descopere cât de mărginit era punctul lor de vedere. 

Totuşi, la ora actuală se constată că o întreagă muncă se încheagă în conştiinţe, şi veţi vedea cum se va 
intensifica, graţie, dacă nu adulţilor, atunci tinerilor. Căci deja, se observă cum tinerii îi obligă pe adulţi să-şi 
lărgească concepţiile, să renunțe la rasism, naționalism, la intoleranță: ei nu mai pot suporta aceste idei 
înguste care sunt la originea tuturor războaielor. Da, vine un tineret care va zdruncina din temelii totul în 
lume: atât în Rusia cât şi în America, el va săvârşi o revoluţie formidabilă. 

Conducătorii politici îşi închipuie, de multe ori, că destinul unei ţări este în mâinile lor. Poate, câtva 
timp, pot să aibă această iluzie, dar aceasta nu durează. Toţi aceia care au crezut că totul depindea de ei au 
sfârşit rău. Tiranii sfârşesc întotdeauna rău: fac să cadă câteva capete, şi apoi într-o zi, va cădea capul lor, 
într-o manieră sau alta. Căci, în realitate, nu oamenii cât de puternici ar fi ei dirijează destinul omenirii, ci 
foarte înalte Entităţi invizibile care observă şi controlează cursul evenimentelor. 

Priviţi toate aceste imperii formidabile care au făcut să tremure lumea, şi care au dispărut, îngropate în 
pulbere sau în nisipurile deşertului. Da, există alte Inteligenţe, alte Forțe care lucrează într-un scop pe care 
noi nu îl cunoaştem. Trebuie deci ca oamenii să încerce să înțeleagă şi să fie mai smeriți, dacă nu, mai 
devreme sau mai târziu, îşi vor sparge capul. Chiar şi societăţile secrete care credeau că vor domina lumea, 
n-au ajuns niciodată s-o facă, şi multe dintre ele au şi dispărut astfel. În timp ce, acei care urmează proiectele 
Divinităţii, marii Iniţiaţi, chiar dacă au fost adesea călcaţi în picioare şi masacrați, idealul lor, acesta n-a 
dispărut niciodată. Căci proiectele Divinităţii înseamnă totdeauna mântuirea omenirii, eliberarea, fericirea 
sa, şi ele se vor realiza! 

Dragii mei frați şi surori, Fraternitatea Albă Universală este aici pentru a reaminti oamenilor că sunt 
copiii aceluiaşi Tată, Dumnezeu, care le dă viață, şi a aceleiaşi Mame, natura. Atunci, pentru ce să se 
măcelărească? Pentru ce să lupte unii contra altora? Este monstruos, lipsit de sens. Vedeţi, nu putem obiecta 
cu nimic la aceasta. Acceptând acest adevăr, nu mai putem continua să ne separăm, să ne detestăm, nu este 

logic. Trebuie să trăim în concordanță cu acest adevăr, sau atunci trebuie decis să-l refuzăm, va fi mai corect 
aşa. Când nu ai nici acelaşi tată, nici aceeaşi mamă, în cel mai rău caz este permis a te lupta, dar să faci ca 
mulți creştini care, afirmând această credinţă, se măcelăresc între ei şi îi măcelăresc şi pe alţii, atunci aceasta 
nu mai merge, este o contradicţie formidabilă! 

Dumnezeu este deasupra considerațiilor despre rase, naționalități sau popoare. El dă viață tuturor. El 
nu i-a creat pe oameni pentru a fi, înainte de toate, arieni sau semiţi, slavi sau arabi, chinezi sau americani, El 
i-a creat, atâta tot. Doar ei, din cauza condiţiilor lor de evoluţie, n-au putut face altfel decât să se împartă în 
clanuri, familii, societăţi, țări. Dar într-o zi toate aceste distincţii care provoacă atâtea ostilități vor dispare, şi 
oamenii se vor simţi toți cetățeni ai lumii. Iată ce este de salutat şi de dorit. Care este omul politic să pretindă 
contrariul? Să vină să mă găsească şi îi voi arăta matematic, ştiinţific, istoric că anumite moduri de a vedea 
lucrurile sunt perimate. 

Cu câteva decenii în urmă, francezul care ar fi îndrăznit să preconizeze o reconciliere cu germanii ar fi 
fost împuşcat. Acum, când este o idee dobândită, nu se mai împușcă nici francezii, nici germanii; ei îşi întind 
mâinile, îşi fac vizite, se iubesc şi chiar aduc pe lume grămezi de mici franco-germani. Atunci, de ce n-ar fi o 
reconciliere între toate celelalte popoare? Germanii şi francezii au devenit prieteni, bine, am înţeles, dar 
aceasta n-a schimbat mare lucru: alți duşmani aşteaptă la pândă momentul de a-i înghiți. Trebuie deci făcută 
o unitate mult mai vastă pentru a putea scăpa cu adevărat de toate pericolele. Dacă nu, sărmanii oameni, nici 
armele, nici diplomaţiile lor nu îi vor salva. Dar în curând, în fața amenințărilor care vor plana peste omenire, 
toți vor fi obligați să-şi întindă mâna. 

Evident, Marte, instinctul de agresivitate va exista totdeauna, de aceea omul va simţi tot timpul nevoia 
de a se lupta şi de a obţine victorii. Scopurile şi mijloacele se vor schimba, dar nevoia, tendinţa nu vor 
dispare. Omul are dreptul de a declara război lumii întregi pentru că este o trebuinţă pe care natura a pus-o în 
el. Da, are dreptul, dar numai cu armele dragostei şi luminii. În viitor, războiul aşa cum există astăzi sub 
forme atât de devastatoare va dispare: oamenii vor înţelege cât de costisitoare sunt aceste războaie, în toate 
domeniile, şi vor înceta să se măcelărească. Dar oricum instinctul războinic va persista. 

Inteligenta cosmică, ea însăşi, nu vrea ca el să se stingă; oamenii vor continua să se bată, dar sub alte 
forme şi instigatorul, în loc să-i distrugă pe alții, le va da viaţa, bogăţia, lumina, dragostea. Şi va fi atât de 
frumos. Vor exista deci totdeauna bătălii, dar de un alt fel, ca bătăliile care se duc în spaţiu între stele şi sori 
care îşi lansează fără încetare săgeți de lumină. 


Cap. HI ARISTOCRAȚIE ŞI DEMOCRAȚIE, 
CAPUL ŞI STOMACUL 
* 


Nici un regim politic, până în prezent, nu s-a arătat cu adevărat eficace în a aduce popoarelor fericirea 
şi pacea. Indiferent ce ar reprezenta monarhia, oligarhia, republica etc, nici una n-a adus soluții cu adevărat 
definitive. Pentru ce? Pentru simplul motiv că un sistem de guvernare nu înseamnă totul. Atât timp cât 
indivizilor cărora li se pretinde a se impune, nu au conștiința datoriei lor, atât timp cât ei nu ajung să înțeleagă 
că trebuie să depună toate eforturile pentru a se pune în armonie unii cu alții, oricare ar fi regimul, vom asista 
la aceleaşi dezordini, la aceleaşi necazuri, deci, în concluzie la aceleaşi nenorociri. 

În vremea noastră, democrația s-a instalat aproape peste tot în lume. Simbolic, democrația reprezintă 
cârmuirea stomacului. Da, poporul, demosul, este stomacul. Ştie oare, poporul cu exactitate ceea ce este bun 
sau rău? Nu, el este împins de tot felul de dorințe şi pofte nemăsurate pe care le vrea împlinite. Dovada, acum 
când i s-au dat toate posibilitățile de a cere, va cere el oare, Împărăţia lui Dumnezeu şi Dreptatea Sa? Va cere 
el, lumina şi dragostea? Nu, stomacul nu cere decât mâncare în plus, şi după aceea apar murdării şi pagube 
peste tot. Poporul nu are încă un ideal superior. Da, fiindcă are nevoie de un cap, de o minte, şi acest cap 
lipseşte. Bineînţeles, trebuie o minte luminată, dezinteresată, căci, dacă cel ce se afla singur are aceleaşi 
instincte ca mulțimea care cere, jos, atunci acest lucru nu mai merită osteneala. 

"Cereţi Împărăţia lui Dumnezeu şi Dreptatea Sa” a spus lisus. Şi cum Împărăţia lui Dumnezeu este o 
monarhie, toate țările lumii trebuie să fie organizate potrivit imaginii universului al cărui rege este 
Dumnezeu. Eu nu vreau să spun că, în momentul actual, monarhiile ar fi de preferat republicilor, nu, eu 
vorbesc în principiu. Când stomacul este orb, nu trebuie să îi dăm cârmuirea. Şi când capul este nedemn, de 
asemenea, nu trebuie să i-o acordăm. Deci, vă rog să mă înțelegeţi bine, vorbesc în principiu. Ca poporul să 

cârmuiască, de acord, dar cu condiția să fie luminat. Dacă nu este, nu trebuie să conducă. lar dacă capul, de 
asemenea, este obscur, ignorant, dur, atunci să nu conducă nici el. De altfel, capul este acela care, adesea, 
aduce cele mai multe necazuri, nu stomacul. Vorbesc, deci, din punct de vedere simbolic, şi în domeniul 
simbolicului totul este clar, matematic. A fi un adevărat aristocrat, nu înseamnă numai a purta un nume, 
strămoşi, titluri de nobleţe, pământuri, ci ați proba ţie însuţi simțul moral, generozitate, forța de caracter. 
Dacă guvernarea democratică a sfârşit prin a învinge aproape peste tot în lume, aceasta este pentru că 
aristocrația s-a compromis. Din nefericire, nu înlăturarea regilor, împăraților sau ţărilor a făcut automat 
popoarele mai fericite. Căci mulți dintre aceia care au preluat puterea, chiar şi în țările comuniste, repetă 
crimele vechilor stăpâni. Atunci, din nou va izbucni o revoltă, din nou ei vor fi înlăturați, pentru că nu sunt la 
înălțime: au uitat că au răsturnat monarhia şi nobilii pentru a face să domnească un ideal de fraternitate şi 
justiţie. cu timpul, uiţi, te materializezi, te degradezi... Ca şi Biserica, care a uitat principiile iubirii pe care 
lisus le-a dat, şi care s-a materializat şi ea dea lungul secolelor. Trebuie să se revină acum către această 
aristocrație a inimii, a sufletului, care este aceea a Iniţiaților, a marilor Maeştri, a tuturor acelor ființe 
luminate care au demonstrat-o. A vorbi despre dreptate şi fericire pentru popor, aceasta nu ajunge. Toată 
lumea este capabilă să vorbească bine, dar câţi oare, sunt capabili să trăiască şi cele spuse? Atât timp cât țările 
vor avea lideri care nu vor fi luminaţi de flacăra iniţiatică, nimic bun nu va ieşi din deciziile lor. Câteva 
schimbări în domeniul economic, material, financiar sau politic nu vor fi de ajuns niciodată pentru a rezolva 
aceste probleme; va fi mereu aceeaşi poveste, mereu acelaşi noroi. Vedeţi, nu s-a înţeles încă ceea ce trebuie 
schimbat. 

Poporul, la Roma, cerea pâine şi jocuri de circ, şi se citează acest detaliu cu adevărat celebru al istoriei 
romane, ca şi cum nici un alt popor n-ar fi făcut niciodată acelaşi gen de cereri. În realitate, oamenii cer, 
totdeauna, aceleaşi lucruri, dar sub o altă formă. Ei le-au modernizat, atât, dar sunt aceleaşi: a mânca şi a se 
distra, pentru aceasta fac greve şi revoluţii. La ora actuală, jocurile de circ sunt cinematograful, televizorul, 
spectacolul de music-hall, barurile de noapte, meciurile de fotbal, de catch... Nu spectacolele sunt cele care 
lipsesc. Este întotdeauna aceeaşi fire care are nevoie de distracţie şi pentru care s-au găsit feluri din ce în ce 
mai numeroase de hrană. Câţi oameni cer Împărăţia lui Dumnezeu şi Dreptatea Sa? Câţi cer lumina, 
puritatea, adevărul, bunătatea? Totul se învârte în jurul banului, al hranei şi al plăcerilor. Printre cererile 
omeneşti, libertatea este, poate, singura de natură spirituală, dar aşa cum o înțeleg oamenii, înseamnă a avea 
mai multe posibilități de a pierde timpul, de a se distra, a face prostii şi rău lor înşişi şi altora. Cine gândeşte 
să fie liber pentru a-şi consacra timpul unor lucrări sublime? 

Majoritatea luptelor politice şi sociale se rotesc în jurul pântecelui, sexului, lenei şi plăcerii. De aceea, 
dacă se oferă oamenilor ceea ce ei cer, nu vor face altceva decât să se înfunde în egoism şi pasiuni. Priviţi 
numai numărul de cărți, filme, reviste, spectacole care antrenează acum oamenii în dezordine, anarhie şi 
haos... Şi ele au succes. Este extraordinar să observi cât de mult are nevoie natura omenească să se hrănească 
cu această hrană infernală. De aceea, scriitorii, artiştii nu sunt prea vinovaţi dând publicului această hrană: el 
o caută cu o atare lăcomie, încât ceilalți caută să i-o procure. Nu este, deci, în întregime greşeala lor, dar, dacă 
ar fi fost mai conştienţi de responsabilităţile lor, ar fi simțit că nu ar fi trebuit niciodată să coboare pentru a 
satisface mulțimii poftele şi lăcomiile naturii inferioare. Ar fi rămas pe o înălțime obligând mulțimea să urce 
pentru a-i atinge, această inteligență şi frumuseţe adusă de ei. Reprezentând creierul, ei ar fi trebuit să joace 
rolul unei adevărate aristocrații. Dar iată ca ei vor să mulțumească masele, demosul, stomacul, şi, de aceea, 
acum partea inferioară domină, conduce, face pe grozava, cere... 

Pe viitor, va trebui reconstituită o aristocrație intelectuală, morală, spirituală pentru ca poporul să 
poată evolua, şi tendinţele care au acaparat puterea, "demosul", stomacul, sexul trebuie să lase conducerea 
minții, care nu va împlini dorințele acestora. Dacă veţi întreba natura cum vede ea lucrurile, ea vă va întreba: 
"Iar dumneavoastră, cum veţi echipa un vapor? “ Pentru a putea porni, unui vapor îi trebuie motoare, şi aceste 
motoare împreună cu carburantul lor, pot fi inteligente? Nu, ele propulsează vaporul, atât, dar nu pot vedea, îl 
pot arunca în stânci, pe un iceberg sau peste alte vapoare, şi iată naufragiul. Ah, dar există un căpitan care este 
inteligent, supraveghează, conduce. Ei bine, eu, de asemenea, când am făcut omul, i-am dat motoare să-l 
propulseze, care împroaşcă foc, dar i-am dat, de asemenea, un căpitan. Numai ca, dacă acest căpitan a 
adormit pe undeva, s-a îmbătat şi a lăsat locul gol, vaporul pleacă în derivă!" Motoarele sunt jos, în cală, în 
profunzimile vaporului, iar sus, pe punte, adică în frunte, natura l-a pus pe căpitan: cu ochii, urechile, gura, el 
vede, ascultă, ordonă. De ce oare, capul nu se află între picioare, de exemplu, sau sub ele?... În realitate acolo 

se afla pentru mulți, vorbind simbolic. Da, toţi cei care nu vor să judece, sacrifică totul motoarelor şi mintea 
este batjocorită. 

Deci, iată ce trebuie înţeles: motoriştilor care sunt jos, nu le este dat să vadă pentru a conduce 
operaţiile, ei nu o pot face, acesta este rolul căpitanului. Dar pentru a pune în funcțiune vaporul ei sunt în 
stare, totul depinde de ei. Ca şi cu poporul, priviţi: fără el, fără munca lui, toată țara va muri. Nu trebuie deci 
să-l subestimăm, el reprezintă mijloacele, condiţiile, forța care sunt absolut necesare ansamblului unui corp. 
Poporul este acolo pentru a semăna şi recolta, şi fără el va apare foametea. Dar, a-i da funcțiile care sunt ale 
căpitanului, ale aristocrației, nu; punctul său de vedere este prea limitat, este incapabil de a face alegeri 
inteligente şi să orienteze evenimentele pe calea cea bună. Scuzaţi-mă, dar aşa se întâmplă. Nu este dat 
celulelor stomacului să instruiască pe alţii şi să-i conducă. Când stomacul şi sexul reclamă ceva, creierul 
trebuie să gândească şi să selecteze. Înţelepciunea trebuie să-i ghideze şi să-i lumineze pe oameni, şi atunci 
forţele poporului vor fi acolo pentru a împlini splendorile ei. 

Creând omul, Inteligența cosmică i-a arătat, prin structura corpului său, cum întreaga viață socială 
trebuie să fie organizată, şi de altfel oamenii au reuşit, prin tatonări, să realizeze ceva ce se apropie de acest 
model. Dar ce departe sunt încă de perfecţiune. Vor exista, tot timpul, conducători şi conduşi, dar nu 
totdeauna ei se află la locul potrivit. Ceea ce lipseşte, este adevăratul respect pentru ordinea lucrurilor în 
omul însuşi şi în societate. Eu, nu mă lupt cu poporul din mine, îl hrănesc, îl îngrijesc, îl curăţ. Ah, da, la mine 
poporul este foarte îngrijit, dar există o aristocrație căreia trebuie să i se supună. Eu nu îi permit să cânte ca la 
revoluţie: "Aşa, aşa, aşa, pe aristocrați îi vom spânzura.” Poporul meu nu cântă asemenea cântece împotriva 
aristocrației, dimpotrivă, o respectă. Veţi spune: "Dar este periculos ceea ce ne povestiți aici. Dacă acum 
pledaţi pentru aristocrație şi condamnaţi democraţia, este periculos.” Totul este permanent periculos. Când 
mâncaţi sau beți, puteţi să vă sufocaţi, otrăviţi şi să muriți; când ieşiţi pe stradă, puteți fi călcat de o maşină 
sau, să fiți loviți în cap de o cărămidă căzută de pe vreun acoperiş... Trăim în mijlocul pericolelor, dar trebuie 
să spunem adevărul şi este de preferat, într-adevăr, de a restabili o aristocrație luminată decât de a se conduce 
după criteriile şi gusturile unei mulțimi neştiutoare. 

Acum, urmăriţi-mă bine: eu nu vorbesc de clase sociale, ci despre principii, eu ştiu foarte bine că în 
popor se află adevăraţi aristocrați, ființe ce au un ideal şi aspirații foarte înalte. Am întâlnit dintre aceştia, nu 
aveau nici titluri, nici castele, nu aveau nimic, dar prin felul lor de a trăi cu adevărat drept, generos, 
dezinteresat, erau minunaţi aristocrați. Începeţi să mă înțelegeți, nu-i aşa? În realitate, eu nu sunt nici pentru 
aristocrație, nici pentru democraţie, doar pentru ordine, o unitate, o armonie care există în univers şi se 
reflectă de asemenea şi în corpul nostru. Da, desigur, dacă Inteligența cosmică n-a fixat stomacul pe umeri şi 
capul între picioare, aceasta pentru că există o motivaţie. Capul este sus, stomacul jos, şi dacă oamenii doresc 
ca stomacul să fie în frunte şi capul nu se ştie unde, aceasta nu duce decât la dezordine. Trebuie înțeles faptul 
că există o ordine universală care nu seamănă exact cu ceea ce oamenii doresc să instaleze. 

Mulţi ani încă de acum încolo se va menține starea actuală de lucruri: vor exista republici, democraţii, 
războaie, devastări, revoluţii... Şi când oamenii, obosiţi, extenuaţi, aproape muribunzi, vor dori o nouă 
ordine, în acel moment, poate, marii Înțelepţi vor veni să preia destinul omenirii, şi în faţa unei asemenea 
judecăţi, asemenea splendori, toți se vor supune şi vor asculta. Poporul iubeşte dreptatea, ordinea şi dacă este 
incapabil să le facă să domnească, aceasta pentru că, în loc de a alege fiinţe superioare, alege totdeauna pe 
câţiva dintre membrii săi. Dacă veţi alege un şef printre furnici, va fi totdeauna o furnică: va şti, probabil, să 
vorbească, să se certe, să înțepe şi să-şi umple "cămara", dar atât, nu îi puteți cere să aducă binele omenirii. 

Singure, fiinţele de inspirație înaltă pot aduce ordinea, pacea şi armonia în lume când, într-o zi această 
aristocrație de fiinţe de elită va începe să se facă ascultată, totul se va transforma. Şi poporul însuşi va cere 
această conducere a celor mai buni. El va vedea că singur, fără lumină inițiatică îşi riscă dispariția. Dar, nu 
uitaţi niciodată că mai întâi în interiorul vostru este necesară această ierarhie. De aceea trebuie să cereți 
Cerului să vă trimită o aristocrație de ființe luminoase pentru a va instrui şi ghida. Aceasta nu va împiedica 
democraţia să-şi vadă de treburi, dimpotrivă, chiar şi noaptea, căci aceste lucruri sunt indispensabile dacă 
poporul nu-şi face munca sa: digestia, circulaţia, eliminarea, organismul întreg va fi pierdut... şi aristocrația 
la fel. 

E] 

Ceea ce se întâmplă în om este exact ceea ce se întâmplă în societate: se observă aceleaşi revoluţii, 

aceleaşi frământări, aceleaşi inversări de situaţii. Câţi regi, care nu erau la înălțimea sarcinii lor nu au fost 

înlăturați de supuşii lor. Ei nu cunoşteau legile teribile ale karmei şi îşi permiteau să fie cruzi şi nedrepți. Dar 
iată că alţii, prin spate, în linişte, pregătesc căderea lor, şi într-o zi vor fi învinşi. Istoria ne-a dat atâtea 
exemple. Câţi regi n-au fost detronați, închişi în temnițe cu puţină apă şi câteva bucăţi de pâine. Şi stăteau 
acolo, nefericiți, aşteptând eliberarea, în timp ce alţii, care se agăţau de putere, conduceau în locul lor. Toată 
lumea cunoaşte acestea, dar câți, oare, au înțeles că aceleaşi lucruri se întâmplă la fel în viața noastră 
interioară. În interior, "regele” se leneveşte sau se destrăbălează, și iată că forțele ostile pun stăpânire pe el, îl 
întemniţează, şi conduc în locul lui... 

Trebuie deci ca omul să-şi reia locul în fruntea regatului său, dacă nu, va fi înlocuit de tâlharii şi 
vagabonzii care sunt în el. Din momentul când nu este nici drept nici cinstit, când nu respectă anumite legi, se 
produc revoluţii în interiorul lui, şi este răsturnat de monștrii care preiau puterea şi ocupă tronul. El păstrează, 
poate, aceleaşi aparenţe, dar în interior nu mai este aceeaşi persoană care era acolo pentru a conduce. De 
altfel, aceasta se poate observa în anumite cazuri de nebunie. Când cineva spune: "Sunt Gengis Han", sau 
"Sunt lisus", sau "Sunt Napoleon", înseamnă că este posedat. Bineînţeles, nici Gengis Han, nici Napoleon, 
mai ales lisus, nu se află acolo, dar el sărmanul, nici nu mai ştie unde se află. Dedublarea personalităţii este 
acum un fenomen cunoscut şi clasat, nimeni nu se mai îndoiește. Dar ceea ce nu se ştie, este că dedublarea, 
sau mai bine zis demultiplicarea personalităţii este un fenomen care există în fiecare individ. Căci omul este 
locuit de milioane de spirite şi entități, şi după condițiile care li se oferă, se manifestă unele sau altele. 

Ştiu că pentru unii ceea ce spun este curios. Şi totuşi este adevărat. Omul este locuit de o mulțime de 
celule ce depind direct de el şi sunt influențate tot de el. Şi această mulțime îl imită. Dacă omul îşi permite 
abuzuri, poporul său sesizează şi devine asemenea lui, şi va deveni victima loviturilor de mai târziu. El simte 
că ceva nu merge bine şi se plânge: "Ce se întâmplă cu mine? Este revoluţie?”. În realitate, el şi-a educat rău 
celulele şi nu mai are nici o putere asupra lor. Atât timp cât omul ignoră faptul că celulele sale sunt mici 
suflete inteligente, un întreg popor, care este acolo, în el, şi pe care trebuie să-l cunoască şi să se ocupe de el, 
acesta niciodată nu-l va asculta. Poţi să ceri cât vrei... nimic de făcut. 

Voi, n-aţi văzut niciodată problema în felul acesta? Trăiţi ca toată lumea: inconştient. Nu, trebuie să 
fiți conştienţi pentru că aveţi o datorie către mulțimea care este în voi. Ea v-a fost dată ca să puteți realiza 
multe lucruri cu ea şi nu faceți decât să-i arătaţi un exemplu prost. Când trebuie să prezentaţi ceva în fața 
altora, în societate, sunteți impecabili: în gesturi, în cuvinte, în mimică, în vestimentaţie. Dar când sunteţi 
singur, când nu vă vede nimeni, este altfel, şi vă lăsaţi duşi, fără să gândiţi de această mulțime din voi care vă 
observă. Atunci aceasta îşi spune: "Foarte bine, dacă acesta este exemplul pe care ni-l dă, îl vom imita şi vom 
vedea!” Şi vă răstoarnă. În timp ce, dacă ştiţi cum s-o conduceţi, această mulţime este în stare să facă minuni 
pentru voi. 

Da, dacă ați şti măcar imensitatea acestei mulțimi, cât ați fi de mândri. Sunt miliarde şi miliarde de 
creaturi, o populație superioară celei de pe pământ. Vă voi spune chiar că există Iniţiaţi care au reuşit să-şi 
educe aceste entități din ei, să le întărească şi să le facă să evolueze, încât ele sunt capabile să muncească în 
afară, să ajute, consoleze, vindece prieteni, discipoli, sau chiar necunoscuţi... Da, aceste entități iau uneori 
aparența Iniţiatului pentru a se prezenta în fața acestor persoane, de aceea ele cred ca Iniţiatul chiar a venit să 
le ajute. Deloc, şi este posibil chiar ca Iniţiatul să ştie ultimul că a făcut ceva pentru cutare sau cutare 
persoană. Da, prin munca sa inteligentă, conştientă, o ființă poate întări anumite entități care există în ea, 
dându-le asemenea posibilităţi, indiferent că ea este incapabilă de a vizita lumea întreagă, încât graţie acestor 
entităţi poate merge peste tot pentru a lumina semenii şi a pregăti venirea Împărăției lui Dumnezeu. 
Credeţi-mă, este adevărul adevărat, dar un adevăr pe care ştiinţa oficială este departe de a-l bănui. Cât despre 
a-l accepta, mai bine să nu vorbim. În realitate, posibilităţile omului sunt extraordinare, nelimitate, de 
nedescris, dar ele depind de gradul său de evoluţie. Dacă el hotărăşte să se educe, să se domine, să învingă 
anumite slăbiciuni, aceste posibilități sunt acolo, pe drumul său, şi-l aşteaptă. Iar ceea ce va spun eu, toţi 
Inițiaţii, toți Ghizii, de la începutul lumii au spus-o înaintea mea. Eu nu inventez nimic, sunt aici pentru a 
transmite secretul ştiinţei lor, al puterii lor, şi a vă conduce puţin câte puţin către această splendoare. 

Atunci unde este răul, când vă spun că trebuie să vă reluaţi locul vostru de rege? Da, să va stăpâniţi, să 
vă dominați, să ştiţi să renunțați la anumite slăbiciuni pentru a scăpa de toate sălbăticiunile care sunt 
înăuntru... Nu există lucrare mai importantă de făcut decât aceea de a deveni regele vostru însuşi, pentru ca 
toată această mulțime din interior să înceapă să vă iubească, să vă respecte, să vă asculte. Când vă observă că 
sunteți un rege bun, imediat ce îi veţi cere ceva, va porni să vă satisfacă. Când o parte din ea va fi furioasă, îi 

veți spune: "Opriţi-vă!” şi imediat se va calma. Altfel, zile întregi veţi aştepta. Se va calma când va dori şi nu 
veţi putea face nimic. 

Trebuie, mai întâi, în voi înşivă să restauraţi aristocrația păstrând cu stricteţe ceea ce aveţi nobil, pur, 
luminos. Dar, dacă credeţi că majoritatea oamenilor gândesc să-şi protejeze aristocrația lor interioară, vă 
înşelaţi. Pentru un rol într-un film, pentru o poză într-o revistă, sau pentru toalete şi bijuterii, o fată tânără, 
încântătoare îşi va abandona prospețimea şi puritatea. Un savant îşi va pune întreaga inteligență şi capacitate 
excepțională în slujba distrugerii, pentru că i s-a propus, în schimb, o sumă fantastică... Atunci, mai poate fi 
vorba de a-ţi supraveghea aristocrația, de a o proteja? Nu, ea este vândută, decăzută, murdară. Nu, pentru 
nimic în lume, pentru orice sumă de bani sau pentru glorie, un Iniţiat nu va lăsa compromisă aristocrația sa: el 
ştie că datorită ei, datorită acestor ființe de lumină, inteligență şi înţelepciune care trăiesc în el, va obţine 
într-o zi cerul şi pământul. Tot ceea ce i se poate propune nu seamănă cu această măreție. 

Când vorbesc despre aristocrație, nu vorbesc decât despre adevărata aristocrație interioară. Dacă ea 
reuşeşte să se menţină în vârf, toată mulțimea de celule trăieşte în armonie. Dacă nu, aristocrația este 
răsturnată pentru că alții, instinctele, poftele nemăsurate, viciile, slăbiciunile au preluat puterea. Şi iată că 
aristocrații sunt spânzurați, ca în cântec!... Aceasta se petrece întotdeauna când aristocrația interioară nu este 
la înălțime: aristocrații sunt spânzurați pe undeva şi populaţia conduce. 

Adesea, ceea ce vi se întâmpla şi vouă. Bineînţeles, anturajul vostru nu îl va observa, dar dacă veţi 
întâlni un Inițiat, imediat el va înţelege situaţia şi vă va spune: "Dragul meu, de ce ai lăsat lucrurile să ajungă 
până aici, când ai ajuns un sclav?” Şi nici măcar nu ştii cum s-a întâmplat. Ei bine, iată: sau ţi-a lipsit 
inteligența, sau nu ai avut destulă dragoste în inimă, sau nu ai avut suficientă voință pentru a lucra şi a te 
stăpâni. Nu există decât trei explicaţii posibile, nu patru, cinci sau zece cum îşi închipuie oamenii care caută 
întotdeauna cauzele relelor lor acolo unde nu sunt, adică în exterior: părinții, societatea, educația, lipsa de 
bani, vecinii, concurența... Da, totdeauna cauze exterioare... Dar adevăratele cauze sunt simple, lipsa de 
inteligență, dragoste sau voinţă. lată cum vede un Iniţiat lucrurile. El ştie că nu în exterior omul trebuie să-şi 
caute motivațiile greutăților sale, ci numai în viaţa interioară, unde a lăsat dezordinea să se instaleze. lată de 
ce prima sa sarcină este de a obține alte criterii pentru a vedea mai clar cauzele problemelor sale. Numai în 
acest fel el va fi în stare să le rezolve. 

Cap. IV DESPRE BANI 
* 

Banul nu este cauza tuturor crimelor aşa cum se crede în general, Banul nu este decât un mijloc, un 
instrument. Numai omul, prin felul lui de a-şi satisface dorinţele, de regulă pe socoteala altora, face să apară 
intrigile, luptele, crimele. Eliminaţi banul, puneţi orice monedă în loc, şi atât timp cât omul este stăpânit de 
slăbiciuni, de dorinţe inferioare, de pasiuni, el se va găsi în fața aceloraşi probleme. 

Deci nu banul este vinovat, ci omul care nu este luminat şi care nu ştie cum să se servească de el, 
pentru ce motiv şi în ce scop. Banul, în sine, nu este nici bun, nici rău, este neutru. Dacă posedă o oarecare 
putere, aceasta pentru că oamenii i-au dat-o. Dacă într-o zi ei vor hotărî să-i ia orice valoare pentru a o da în 
altă parte, aceleaşi tragedii, aceleaşi seducții, aceleaşi elevaţii şi aceleaşi căderi se vor repeta. Atât timp cât 
banului i-a fost conferită valoarea, şi cum această valoare permite satisfacerea poftelor, toţi se concentrează 
asupra mijlocului de a obţine ceea ce au nevoie sau doresc, este normal, este natural. Dar s-ar putea găsi alte 
monezi de schimb. Poate, în viitor nu vor mai exista bani: moneda va fi dragostea... da, căci dragostea este o 
monedă superioară aurului. 

Este prea devreme însă ca omenirea să ajungă la asemenea concepții, şi pentru că banul va rămâne aici 
încă o perioadă de timp, trebuie învăţat să gândim corect despre el pentru a nu cădea niciodată în greşeli. 
Trebuie ştiut cum să privim lucrurile, atâta tot. Nu este rău ca să posezi bani. Cum să-i ajuţi pe alţii, dacă nu 
ai bani? Aveţi dragoste în inimă, este bine, dar dacă nu aveţi decât dragoste, materialiceşte nu puteți face 
nimic pentru a vă ajuta prietenii. 

Dar, vă vorbesc ca şi cum ar trebui să vă conving. Oh, la, la, ştiu că nu trebuie să-mi fac griji despre 
acest subiect: în mintea voastră, toți veți fi de acord, că trebuie să aveţi bani. Da, dar problema este de a şti 
cum să ne comportăm cu aceşti bani. De câte ori nu v-am spus: luaţi banii, puneţi-i într-o puşculiță sau 
buzunar, dar niciodată în cap. Dacă îi veţi privi ca un ideal de atins cu tot prețul, dacă vă vor stăpâni, vă vor 
aduce multe necazuri şi veți fi pierduţi. Daţi bani cuiva, care nu este stăpânul gândurilor, sentimentelor, al 
dorințelor sale şi primul lucru care îl va face va fi să se folosească de ei, abuzând, până la degringoladă. 

Greşeala nu este de partea banului, el vă dă numai posibilitatea de a vă satisface dorințele: dacă hrăniți 
dorinţe urâte în inima voastră, nu banul este vinovat. Luaţi orice alt exemplu, petrolul, cărbunele, gazul... 
totul e la fel: puteți să-l folosiți construind sau distrugând. Şi dacă le folosiți greşit, nu cei supuşi greşelii sunt 
vinovați, ci voi, care nu purtați lucruri frumoase în inimă. Concluzia este că, mai întâi trebuie să vă 
transformați voi înşivă pentru a ajunge să vă serviţi de bani, şi de tot ceea ce posedaţi, numai în scopul 
elevării voastre şi binelui umanităţii. În ziua când veți reuşi, chiar dacă sunteți bogat, nu veţi mai fi doborât: 
veți realiza numai operele sublime după care sufletul vostru râvnea de multă vreme. 

Lăsaţi banului să-şi joace liniştit rolul său, ocupaţi-vă numai să vă îndreptați. De câte ori n-am auzit 
oamenii plângându-se: "Ah, banul este cauza tuturor nenorocirilor!”. Vorbesc aşa, pentru că nu-l au. Imediat 
ce-l obțin, totul diferă. Deci, în primul rând ei sunt stupizi nevăzând adevărata cauză a nenorocirilor, şi în al 
doilea rând, sunt de rea credință, două defecte teribile. Trebuie spus numai atât: "Ah, banul este necesar, 
minunat, cu condiția să nu devin sclavul său!”. Căci, dacă vă ataşaţi prea mult de bani, veți sacrifica tot ce 
aveți mai bun în voi. Şi chiar când veţi avea aceşti bani, deoarece aţi şters cele mai bune calități care v-ar fi 
permis să gustaţi bucuriile şi plăcerile ce vi le-ar fi procurat bogăția, nu le veți mai simți deloc. lată pericolul: 
ați zdrobit în voi ceva, acest element misterios care dă tuturor care îl gustă, savorile cele mai fine, cele mai 
subtile. 

Bineînţeles, este teribil să nu posezi nici bani, nici altceva. Dar dacă vi se dă să alegeți între două 
situații: să posezi totul sau să pierzi capacitatea de a aprecia lucrurile, sau, dimpotrivă, de a nu avea nimic şi 
a păstra gustul, cea de-a două situaţie este de preferat, căci atunci când posedaţi gustul, la cel mai mic lucru 
care vă cade în gură, scoateţi strigăte de bucurie. Dacă trebuie să alegeți, alegeți mai bine gustul. Da, a putea 
păstra gustul, acesta este esențialul. Dar acest gust al lucrurilor, numai lumina vi-l poate da. 

Atunci când găsiți lumina, indiferent ce faceţi, mâncaţi, vă plimbaţi sau munciti, simțiți ca totul ia un 
gust delicios. Esenţialul, este deci de a învăţa a lucra cu lumina, de a înţelege ceea ce este lumina, altfel nu 
veţi înţelege nimic în viață. Totul este în lumină, şi dacă este un domeniu de aprofundat, acesta este lumina, 
ceea ce este ea, cum lucrează şi cum, de asemenea, trebuie să lucrăm noi cu ea. 

Şi iată acum, ceea ce ne revelează. Ştiinţa inițiatică: aurul nu este altceva decât lumina soarelui 
condensată în străfundurile pământului de milioane de ani. Cei ce caută aurul au în interior o intuiţie obscură 
că el este lumina solară, şi că această lumină conține viaţă, conţine dragostea... Deci cei care caută aurul au o 
justificare. Dar cei care îl caută prin intermediul luminii, au o şi mai mare justificare. Da, pentru că ei 
urmează calea directă pentru a găsi ceea ce alții caută pe căi ocolite şi adesea periculoase. 

Instinctiv, oamenii caută aurul pentru că simt că el conţine un element divin, o chintesență ascunsă. Un 
Iniţiat nu caută aurul, el caută lumina căci ştie că atunci când va avea lumină, ea se va condensa în el şi el va 
deveni aur. Este mult mai bine decât a avea aur în buzunare sau în şifoniere. Veţi spune că n-aţi văzut 
niciodată un Iniţiat de aur... Aurul său este în interior, este lumina sa, chiar dacă nu o vedeţi. "Şi ce poate face 
el cu acest aur?”. Dumnezeule, ce ignoranţi sunteți. Există sus, "magazine” unde cu acest aur el va cumpăra 
înţelepciunea, bucuria, pacea şi el se simte cu adevărat bogat încât nu se gândeşte decât cum să distribuie 
aceste bogății altora. În timp ce bogatii, chiar şi cu lingourile lor de aur, putrezesc, mucegăiesc, sunt zdrobiţi, 
nefericiţi, solitari. Deci acest aur nu este suficient pentru a le asigura fericirea. Mă înțelegeți sau nu?... Există 
realităţi care nu sunt cunoscute şi care trebuie cunoscute, şi nu numai cunoscute dar şi trăite, în asemenea fel 
încât să se obțină adevăratele comori. Este o întreagă disciplină. Veţi spune că acestea sunt baliverne? da, dar 
baliverne care se realizează! 

Şi vreți să ştiţi cum dispune de aurul său un Inițiat? Un exemplu: când cineva este bolnav, aceasta 
înseamnă că a comis greşeli şi trebuie să plătească pentru ele. Dar eu spun entităților celeste: "iubesc pe 
această persoană, pentru că a făcut lucruri bune pentru Fraternitate. Cât trebuie plătit?” Şi plătesc eu. Imediat 
persoana respectivă se vindecă. Ei da, acestea sunt realităţi, se poate plăti pentru cineva cu acest aur şi el se va 
vindeca. Atunci, dragii mei frați şi surori, este bine a căuta bogăţia, dar cu condiţia de a o căuta acolo unde se 
află cu adevărat, în chintesenţa ei, şi nu acolo unde este cristalizată, greoaie şi aproape inoperantă, pentru că 
acolo ea nu vă poate da esențialul. Dacă trebuie să transportați casele voastre de bani printr-un deşert, veți 
spune peste câtva timp: "Ah, Doamne, dacă cineva mi-ar aduce un pahar cu apă i-aş da toţi banii!”. Dar cum 
nu vine nimeni veți muri de sete cu aur cu tot. 

În timp ce dacă posedaţi celălalt aur, veţi bea, vă veți potoli setea şi nu veți muri. Aveţi bani şi aceşti 
bani vă deschid toate uşile. În lumea fizică, da, dar celelalte uşi, uşile păcii, fericirii, bucuriei, inspirației, 

uşile tuturor calităţilor şi virtuţilor rămân închise. La ce vă poate fi de folos să aveţi toate celelalte uşi 
deschise când cele ale sanctuarului vă rămân închise? Mâncaţi, vă plimbaţi, munciti fără nici o plăcere. În tot 
ceea ce faceți nu găsiți nici o bucurie: este semnul că uşile spirituale sunt închise. Ei bine, aceasta înseamnă 
că ați înţeles viaţa şi valorile ei într-o manieră greşită. 

k*k 

Nu trebuie împiedicaţi oamenii în a căuta bogăția. Dar cei care o caută trebuie să ştie ceea ce au de făcut 
pentru a evita de a fi sfărâmați de greutăți griji, angoase, bănuieli. Căci aceasta îi va aştepta dacă nu posedă 
lumină. Să fie bogaţi, dar fără a cădea în stările negative care sunt fidele urmăritoare ale celor ce se angajează 
pe acest drum. Să fie bogaţi, dar fără a leza pe alții, şi mai ales să înveţe să facă să circule aceste bogății, să 
aibă plăcerea de a implica şi alte persoane în ele. Căci a da este un mod de a progresa. Dar există rareori 
obişnuința de a da. Mulţi au bogății imense pe care le păstrează pentru ei, şi culmea, sunt nefericiți. Nu 
trebuie niciodată ca oamenii să fie împiedicaţi să se îmbogăţească, ci numai a-i învăţa să împartă aceste 
bogății cu alţii. 

Nevoia de a acapara a cauzat totdeauna oamenilor divizări şi masacre. Peste tot, chiar în familii unite, 
câte tragedii nu s-au întâmplat în probleme de moşteniri. Totdeauna lăcomia domină, şi iată de ce lumea nu 
îşi poate depăşi necazurile. Toate războaiele au la origine nevoia de a avea ceva în plus. Mobilul este 
întotdeauna de a lua ceva vecinului: bani sau pământuri... ca şi cum în viață n-ar exista decât bani şi 
pământuri pentru a te simţi bogat şi fericit! În realitate, Dumnezeu a distribuit totul tuturora: hrana, apa, 
aerul, căldura, lumina, şi în lumea subtilă prana, la fel ca tot felul de elemente benefice. Atunci de ce omul se 
simte încă sărac şi mizerabil? Pentru că nu ştie să atragă acele elemente şi să le absoarbă. Numai Iniţiaţii ştiu 
să atragă acele elemente şi să le absoarbă. Numai Inițiaţii ştiu să găsească bogăţia peste tot în univers. Toţi 
ceilalți gândesc că viaţa este săracă, că Domnul nu le-a dat nimic. Ba da, totul este împărțit cu largheţe, totul 
este la dispoziţia tuturor creaturilor, numai creaturile sunt slabe, leneşe, oarbe, stupide, şi de aceea rămân în 
sărăcie. 

Dumnezeu a împărțit totul în atmosferă, soarele, stelele, munţii, oceanele. El n-a păstrat nimic pentru 
El. Totul este la dispoziţia voastră, fără interdicții. Interdicţiile sunt în voi pentru că nu sunteţi nici puternici, 
nici puri, nici inteligenți. Dar în realitate tot ce aveți nevoie este acolo. Priviţi lumina, căldura, spațiul, stelele, 
totul este la dispoziția voastră, dar voi nu ajungeţi niciodată să le folosiți. 

Dumnezeu este drept şi mare, El n-a spus niciodată că bogăţiile îi aparţin, că sunt pentru unii şi pentru 
alții. Nu. Dacă nu aţi fost capabili să profitaţi de ele, nu El este răspunzător. De aceea trebuie să studiaţi, să 
exersaţi, dacă nu încă multe încarnări veţi rămâne la fel de săraci şi mizerabili, şi veți continua să-l acuzaţi pe 
Dumnezeu. Ceea ce mă uimeşte tot timpul, este de a vedea cum oamenii se limitează ei înşişi. Priviţi felul lor 
de a se hrăni: se mulțumesc să mănânce, să bea, să respire, adică de a se alimenta cu elemente solide, lichide, 
gazoase şi lasă la o parte elementul subtil: focul, lumina... Acesta este motivul pentru care se află în pericol: 
pentru că nu se hrănesc în mod convenabil. Pentru a se hrăni convenabil ei au nevoie de patru elemente. Şi cu 
adevărat, al patrulea element, focul, este elementul esenţial. De aceea este important de a vedea răsăritul 
soarelui dimineaţa pentru a absorbi acest foc şi această lumină care sunt acolo, dispensate în profunzime, în 
fiecare zi. 

De altfel, priviţi soarele. Există oare pe pământ o fiinţă a cărei lumină, dragoste, generozitate pot să se 
compare cu cele ale soarelui? Nu, atunci luaţi-l drept model şi puţin câte puţin intelectul vostru va primi 
lumina sa, inima voastră căldura sa, spiritul vostru puterea sa. Şi mai ales, la fel ca el, veți da, veţi da... 
Majoritatea oamenilor au ca regulă de conduită cuvântul a lua. Ei sunt astfel educați şi toată cultura 
contemporană se află sub semnul de a lua. Nu se înțelege decât acest cuvânt... Ca şi ţăranul care a căzut într-o 
fântână. Un om trece pe acolo şi aude strigăte de ajutor: el se apropie, îl vede şi îi spune: "Dă-mi mâna ta!” 
Când aude cuvântul "a da", imediat țăranul lasă mâna în jos şi preferă să rămână în fântână. când celălalt 
înțelese că era un avar inveterat care nu vroia să audă cuvântul a da, îi spuse: "Ia mâna mea.” Ah, cuvântul "a 
lua"!... Imediat, țăranul întinse mâna şi a fost salvat. Cuvântul a lua îi convenea, dar a da, nu. şi dacă ar fi fost 
singurul. Oriunde merg, oamenii caută să ia câte ceva. Studiază, se întâlnesc, muncesc, se căsătoresc pentru a 
lua, spiritul lor este orientat tot timpul în această direcție. De aceea peste tot unde merge ființa omenească nu 
emană nici lumină, nici căldura, nici viață: pentru că nu gândeşte decât să ia. 

Chiar şi în dragoste, când bărbatul şi femeia se caută, fiecare este preocupat de a lua ceva. Bărbatul 
vrea să toace viața femeii şi invers. Există cazuri în care ar fi mai bună despărțirea: ei încalcă legea iubirii. 

Veţi spune: "Dar ei se iubeau, erau împreună, se contopeau.” Nu, erau pentru a lua. Fiecare nu gândea decât 
să obţină anumite lucruri din partea partenerului său, să-l exploateze fără scrupule, fără menajamente. În loc 
să pună ceva bun în sufletul şi inima celuilalt, un elan, o viață, o inspiraţie, aşa fel ca acea ființă să se 
trezească şi să avanseze, dar nu, în fiecare zi se ia câte ceva, se mănâncă şi se bea pe săturate. Din cauza 
acestei mentalități întreaga lume este în pericol. 

Nu există nici o şcoală unde se învăţă oamenilor ştiinţa de a da, cu excepția şcolii soarelui. Toate 
planetele iau. Numai soarele dă, de aceea trebuie să ne instruim la şcoala lui. El este singurul care ştie cu 
adevărat să dea, atunci de ce să nu-l iubim? Toate creaturile care ştiu să dea ceva bun, sunt iubite şi se simte 
atracţie către ele. În timp ce acelea care iau... după câtva timp fugi de ele pentru a te salva. De ce unii îşi 
închipuie că vor putea la nesfârşit să jefuiască pe alţii? Foarte repede ceilalţi vor observa şi îi vor abandona. 
Atunci gândiți-vă şi veţi vedea cât de avantajos este de a dezvolta în voi tendinţa de a da. 


Cap.V ASUPRA REPARTIȚIEI BOGĂȚIILOR 

Am fost adesea întrebat despre repartiţia bogățiilor. Este o problemă care preocupă mulți oameni, căci 
în inegalitatea acestei repartiţii ei văd cea mai mare nedreptate. În realitate, cât de departe am urca în istoria 
omenirii, problema a fost deja pusă. Cel care era mai abil sau viguros, de exemplu, un bun vânător, aducea 
mai mult vânat şi acumula astfel mai multe bogății decât alții. Această inegalitate a bunurilor despre care se 
spune ca ar fi nedreaptă, a fost la origine cu adevărat dreaptă. De altfel naturii nu i-a plăcut niciodată 
egalitatea, nivelarea, uniformitatea. 

De la Revoluţia din 1789, Republica franceză are ca deviză: "Libertate, Egalitate, Fraternitate", dar în 
realitate egalitatea nu există nicăieri în univers, peste tot domnind inegalitatea. Nu există egalitate pe pământ, 
în nici un plan. "Dar noi am făcut din egalitate o lege!” Da, dar legea nu este decât un lucru teoretic, abstract, 
un text agăţat de perete, nu este o realitate. În realitate, egalitatea nu există nicăieri: natura a dorit diversitate 
şi această diversitate creează inegalitatea. Aceasta pentru că, având capacități diferite, unii oameni au 
acumulat mai mult decât alţii. Este oare normal? De-a dreptul normal. Trebuie să ne enervăm? Deloc. Dar 
oamenii nu gândesc până aici, ei strigă, se revoltă, lăsându-se antrenați de alţii. Aici, se pune problema de a 
înţelege, de a studia, de a fi clar. Dacă vor exista apoi motive de a țipa, de a se certa, bine, se apără, dar înainte 
de toate să fim clari, tot ceea ce oamenii posedă, este normal, este just. Bogaţii îşi merită bogăţiile şi săracii 
sărăcia. Dacă aceasta nu este evident pentru majoritate, este pentru că ei au respins credinţa în reîncarnare 
care explică şi justifică fiecare stare, fiecare situație. De ce unii sunt bogaţi în această încarnare? Pentru că au 
lucrat, de o manieră sau alta, în această încarnare? Pentru că au lucrat, de o manieră sau alta, în precedentele 
încarnări pentru a avea aceste bogății. Este spus în Ştiinţa iniţiatică că tot ceea ce cereţi, veţi obţine într-o zi. 
Că va fi bun sau rău, îl veţi obţine. Domnul dă tuturora ceea ce se cere. Dar, dacă în continuare, aceştia îşi vor 
sparge capul, nu mai este vina Lui. Dacă cereţi greutăți şi veți fi mai târziu sfărâmaţi de povara lor, este oare 
greşeala Domnului? Vă revine vouă sarcina de a cunoaşte consecinţele îndepărtate ale cererilor făcute. Nu vă 
gândiţi niciodată suficient la întorsăturile pe care le pot lua lucrurile: oare, după ce dorințele vi s-au realizat, 
nu veți deveni nefericiți, săraci sau bolnavi? Adesea, ar fi fost mai bine ca aceste dorinţe să nu se 
împlinească. De aceea discipolul trebuie să înceapă prin a învăţa că sunt lucruri de cerut şi altele nu. 

Faptul că bogații s-au îmbogățit pentru că şi-au dezvoltat anumite calități şi au muncit pentru a obţine 
aceste bogății, este un lucru sigur. Legea este adevărată. Veţi spune: "Da, dar ei au folosit viclenia, violența, 
necinstea, minciuna”. Este posibil, dar chiar folosind aceste mijloace, este spus că ar fi obținut bogăţia, 
pentru că aceasta şi-au dorit. Evident, ceea ce nu este spus, este dacă o vor păstra mult timp, dacă vor trăi 
fericiți, în pace şi bucurie. Ei au ceea ce au cerut. Au reuşit prin mijloace ilicite, nu-i nimic, au reuşit. Dar 
ceea ce nu ştiu ei, sunt consecințele. Mulţi cerşetori, vagabonzi, sunt oameni care, în vieţile trecute s-au 
îmbogățit cauzând pierderi altora, sau au folosit bogăţiile lor pentru a face rău. Bineînţeles, aceasta nu se 
întâmplă în toate cazurile, la fel cum nu toți bogaţii au reuşit prin viclenie şi necinste; unii au reuşit printr-o 
muncă îndârjită, sau printr-o moştenire, şansă, sau grație unei descoperiri. Nu mă pot opri asupra fiecărei căi 
în particular, vorbesc numai în general. 

Deci în natură inegalitatea domină: sărăcia la unii, bogăţia la alţii. De ce oamenii îşi închipuie, oare, că 
trebuie să fie egali? Ar fi stagnare, n-ar mai fi mişcare, evoluție, fiindcă n-ar mai exista competiție. Fie că este 
pentru bogăţie, putere, sau ştiinţă, competiția nu va putea fi oprită. În această problemă a egalității bogățiilor, 
există într-adevăr ceva de pus la punct. Oamenii se ceartă, îşi smulg părul, se omoară pentru a schimba 

această situaţie, dar niciodată nu o vor face, căci natura susține inegalitatea. De ce să ne înduioşăm de leneşi, 
incapabili, ignoranți? Să le oferi câte ceva, prin generozitate, este altceva. Dar a da celui care este prost şi 
leneş la fel ca celui care are un mare talent şi cunoştinţe, aceasta este nedreptate! 

Unii... să-i numim "filozofi” au vrut să distrugă în om dorința de a poseda mereu mai mult. Aceasta nu 
va fi posibil, niciodată, căci natura însăşi a pus în om această dorință, şi dacă nu este în planul fizic, ea se află 
în planul afectiv sau planul intelectual. În oricare domeniu, omul este împins să se îmbogăţească într-un fel 
sau altul. A dori întotdeauna mai mult este un lucru normal. Dar când aceasta începe să devină anormal? 
Organismul ne-o spune într-un fel în care nici un filozof nu mai poate obiecta. Dacă aş exprima părerea mea 
personală, toţi ar putea veni să-mi spună: "Nu, după mine nu este aşa. După mine...” şi aceasta nu s-ar mai 
sfârşi. Deci, nu voi spune părerea mea, ci aceea a naturii universale: încerc mereu să găsesc exemple, printre 
operele ei, cum a rezolvat această problemă, cum nu este părerea mea personală, toată lumea este obligată să 
se încline. Atunci, este permis de a aduna bogății? Bineînţeles, ce face stomacul când îi daţi hrană? Începe 
munca, o transformă, ia ceea ce îi este necesar, iar restul îl aruncă, nepăstrând nimic. Ceea ce primeşte, nu-l 
foloseşte numai pentru el, ci-l munceşte şi distribuie apoi în tot corpul. La capătul a câteva ore, când resimte 
din nou un vid, va prelua din nou hrană şi totul reîncepe. Mulțumită acestei împărțiri impersonale, 
dezinteresate, omul este sănătos, vorbeşte, merge, munceşte, cântă... Să presupunem acum că stomacul cere: 
"Pe viitor, voi păstra totul pentru mine. Cine sunt acești proşti pentru care trebuie să dau mereu câte ceva? Şi 
dacă va fi o foamete? Nu se ştie niciodată ce rezervă viitorul. Am o întreagă listă de hrănit, trebuie să fac 
provizii”. El va acumula, acumula, şi iată, va apare boala. De ce? Pentru că legea impersonalității, a 
Fraternităţii, nu va fi respectată. Medicii vor numi această obstrucție tumoare, cancer, cum doresc... şi la fel 
va fi dacă plămânii, capul, inima se pun la păstrat numai pentru ei. Toţi oamenii sunt ca celulele unui 
aceluiaşi corp, iar în organism, există mult mai multe celule decât oameni pe pământ; creierul nostru are, el 
singur, mai multe miliarde. Atunci cum se întâmplă că toate celulele corpului s-au aranjat pentru a trăi 
împreună în ajutor, în fraternitate, iar oamenii sunt aşa de proşti încât nu reuşesc? Dacă ar putea realiza 
această fraternitate universală, va fi o aşa mare prosperitate încât țările şi indivizii nu vor mai simţi nevoia de 
a aduna bogății şi de a le ascunde, pentru că va exista întotdeauna tot necesarul pentru toată lumea. De ce 
oamenii nu se gândesc decât să adune? Pentru că se aruncă fără oprire în situaţii încurcate care îi conduc la 
catastrofe? Atunci, din previziune, strâng grămadă tot felul de lucruri pentru zile negre. Dacă toți ar fi 
rezonabili, nimeni n-ar simţi nevoia de a acumula: fiecare ar dispune de tot, atât cât îi trebuie... şi chiar 
mijloacele de transport ar fi gratuite, s-ar continua să se muncească pentru a nu amorți, dar s-ar munci gratis... 
Da, gratis pentru ca este realmente agreabil să fii înconjurat de oameni care te recompensează pentru munca 
depusă prin recunoştinţă, surâsuri, dragoste. Banul păleşte alături! 

Trebuie deci ca oamenii să fie luminaţi în spiritul de a nu aduna mai mulți bani şi bogății decât le este 
necesar. Când omenirea va deveni o familie, când frontierele vor dispare, va dispare şi această nevoie de a 
strânge peste măsură şi nu va mai exista nedreptate. lată deci soluția: ca fiecare să înțeleagă avantajele 
Fraternităţii Universale şi să lucreze pentru ea, ca şi celulele într-un organism sănătos. 


Cap.VI COMUNISM ŞI CAPITALISM, 
DOUĂ MANIFESTĂRI COMPLEMENTARE 
* 

Lumea întreagă este actualmente împărțită în două: de o parte capitaliştii şi de cealaltă comuniştii. 
Pentru majoritatea oamenilor capitalismul şi comunismul reprezintă două moduri diferite de a concepe 
producția şi repartiția bogățiilor materiale, dar în realitate sunt două noţiuni care ascund realități mult mai 
vaste. Să luăm exemplul unei tinere. În trecut... mai puţin astăzi, o tânără este la început capitalistă: ea nu 
vrea să fie nici îmbrățişată, nici mângâiată, ea păstrează totul pentru ea însăşi. Părinţii ei au sfătuit-o să nu dea 
nimic şi ea urmează aceste sfaturi pentru o perioadă. Dar cum curentul comunist face progrese şi se fofilează 
în toate regiunile, va pătrunde într-o zi şi în capul tinerei fete care doreşte acum să distribuie tot din inima sa, 
farmecul şi frumuseţea sa, ea a devenit comunistă. Şi la fel pentru un băiat: după o perioadă capitalistă, el, de 
asemenea, devine comunist, distribuie peste tot chintesenţa sa. Da, toate acestea înseamnă comunism. 
Bineînţeles, nimeni nu vede lucrurile aşa, dar eu, cum sunt atât de deformat, le văd aşa. 

Să spunem că o tânără care îşi dă capitalul său primului venit este comunistă. Dar, în fond, de ce dă ea 
acest capital? Pentru a pune mâna pe capitalul băiatului, care şi-l va pierde. Nu este deloc dezinteresat acest 

fel de comunism. Dacă o fată devine generoasă este pentru a avea capitalul băiatului. Fără capital nu se poate 
trăi. O fată posedă, deci, un capital formidabil, şi cu acest capital ea poate să-şi cumpere multe lucruri... Ea 
poate fi invitată la un restaurant pentru o masă mai bună şi apoi, ea va fi mâncată, dar, în sfârşit, să nu 
insistăm!... Vedeţi cât de complexe sunt lucrurile. 

În realitate, natura ne arată că amândouă sunt necesare: comunismul şi capitalismul. Ce este un copil? 
Un capitalist. El strigă, cere, se impune, vrea să acapareze totul şi să păstreze totul pentru el. Dar într-o zi 
când se va căsători şi când va avea copiii lui, el va fi obligat să devină comunist şi, la rândul său va distribui 
bogăţiile sale. Oamenii se nasc toţi capitalişti, comunismul vine mai târziu. Când un băiat întâlneşte o fată 
pentru a întemeia un cămin, iată deja o comună, această este începutul. 

Natura însăşi obligă ființele să se manifeste drept capitalişti şi comunişti, dar în perioade diferite, 
desigur. În primul rând omul este capitalist, căci trebuie să devină bogat. Natura îi oferă capitaluri: braţele 
sale, picioarele, ochii, urechile, sexul, creierul sunt capitaluri cu care trebuie să lucreze pentru a obţine 
bogăţiile pe care va putea, mai târziu, să le distribuie. Dacă sunteți săraci, ce puteți împărți? Nimic. Nu veţi 
ajunge nici să vă ajutaţi soția şi copiii. Trebuie să fii bogat pentru a ajuta pe alții. Capitalismul trebuie să fie 
numai un mijloc, dar greşeala capitaliştilor este de a fi făcut un scop. Capitaliştii n-au înţeles nimic... Şi nici 
comuniştii, de altfel. Îi credeţi pe comunişti că sunt adevăraţi comunişti? Aceasta, numai Dumnezeu o ştie. 
Dacă îi critică aşa pe capitalişti, dacă îi combat, adesea pentru că doresc să fie la fel de bogaţi şi puternici ca 
ei. Cel care se simte sărac şi dezmoştenit propovăduieşte comunismul. Da, dar dacă devine bogat, oh, la, la. 
s-a sfârşit cu comunismul. Atât timp cât oamenii sunt săraci, sunt comunişti, dar imediat ce sunt bogați, ei 
devin capitalişti, pentru că dacă acceptă în acel moment comunismul, vor trebui să împartă totul, şi aceasta 
nu le mai convine. Insă eu, cred în comunism. De ce? Pentru că lisus era comunist, dar un comunist alb, nu un 
comunist roşu. Pentru moment nici comuniştii, nici capitaliştii nu gândesc şi nu acționează corect. Când ai 
drept ideal de a aduna bogății, vor apare tot felul de inconveniente care n-au fost prevăzute. lar când vrei să 
împarți fără discernământ, apar altele neprevăzute, care sunt la fel de prejudiciabile. Deci, dacă comuniştii şi 
capitaliştii nu doresc să meargă mai departe în înțelegerea lucrurilor, se vor masacra, vor fi războaie civile în 
aşteptare de alte războaie... Nici unii, nici ceilalți nu au această lumină pe care o dăm noi aici: de a munci 
pentru un ideal înalt. Ei nu lucrează decât pentru ei şi chiar dacă lasă impresia că lucrează pentru alţii, în 
realitate nu o fac decât pentru ei. 

Trebuie să existe o înţelegere între capitalişti şi comunişti pentru ca, împreună, să ajute omenirea. Şi 
unii şi ceilalți sunt necesari pentru că aceste două curente ale capitalismului şi comunismului lucrează 
simultan în univers. Pentru ce oare oamenii fac un factor de diviziune, chiar dacă echilibrul cosmic se sprijină 
pe aceste două curente. Deveniţi deci, în acelaşi timp, adevăraţi capitalişti şi adevărați comunişti, şi veţi fi în 
plenitudine. 

Mulţi sunt comunişti pentru ca sunt obligaţi să o facă, li se confiscă terenul, casa... dar nu ei s-au oferit 
să le doneze. Atunci, straniu comunism, când el obligă oamenii să dea tot ce le aparține. A limita, a oprima, a 
distruge pe alții, este oare comunism? Nu, comunismul înseamnă a învăţa pe alții să distribuie, să dea, să 
surâdă, să iubească, păstrând tot capitalul lor, căci fără capital ce poți face? Dacă nu aveţi bani, chiar şi cu 
cele mai bune idei din lume, nu veți putea realiza nimic. În timp ce cu un capital, veţi ridica o întreprindere, 
veți câştiga bine şi veţi putea apoi să distribuiţi beneficiile voastre: veți deveni comunist. Dar pentru a deveni 
comunist, trebuie să fii mai întâi capitalist. lată ce trebuie înțeles. Dacă nu aveţi nimic, nu veţi putea fi 
comunist. Toţi posesorii de capital care nu au înțeles motivul de a exista al capitalului sunt foarte proşti 
capitalişti iar comuniştii au dreptate în a-i ataca. Dar nu au dreptate când atacă pe adevărații capitalişti, pentru 
că numai aceştia sunt cu adevărat comuniști. 

Veţi spune: "Dumnezeule. Totul este încurcat, nu mai înțeleg nimic!”. Da, este totdeauna încurcătură 
în capul vostru pentru că nu aţi fost instruiți în Ştiinţa inițiatică. Când vi se prezintă adevărurile aşa cum 
Inteligența cosmică le-a creat, nu înţelegeți nimic, pentru că eraţi în şcoli omeneşti unde vi s-au inoculat idei 
greşite. În timp ce eu, am fost în Şcoala Inteligenţei cosmice unde mi s-au spus aceasta: dacă nu sunteți 
capitalist, nu veți putea deveni comunist. Trebuie deci lărgită înțelegerea, să deveniți un capitalist şi să vă 
serviţi de toate bogăţiile, chiar de creier, gură, braţe, picioare, pentru a face bine. În acest moment sunteţi un 
comunist ideal. Dar dacă nu aveţi nimic şi veți dori să fiți comunist, ce fel de bine veți face? Nici unul. Și 
dacă veți lua ceea ce nu vă aparține, veți fi un hoț. 

A dori eliminarea bogaților pentru a le lua ce au şi a trăi ca ei, să fie oare, acesta, un mod de înţelegere 
a lucrurilor? Când trăieşti în mizerie, îi combaţi pe bogaţi, dar odată ajuns bogat, încetezi să îi mai combaţi. 
În realitate, atunci când sunteți bogat ar trebui să fiţi contra bogaţilor şi să împărțiți totul. Dar a vorbi de rău 
pe bogaţi când eşti în mizerie, este prea uşor. La fel ca şi fetele urâte care critică pe cele frumoase. Ele le 
critică pentru că se simt urâte. Dacă ar fi fost frumoase, ele n-ar fi criticat niciodată frumuseţea. 

Atunci, răsturnând pe capitalişti strigați: "Trăiască comunismul!” şi apoi oprimați poporul încă şi mai 
crunt decât predecesorii voştri? Nu, aceasta nu trebuie să se întâmple. Cum se vor justifica comuniştii în fața 
istoriei? Căci totul este înregistrat. Vedem din ce în ce mai multe filme care arată cum, după ce au fost forțați 
să mărturisească crime pe care nu le-au comis niciodată, oamenii sunt condamnaţi pe nedrept. Dar istoria vă 
judecă, şi îi va judeca pe toți, capitalişti ca şi comunişti. Toţi vor fi în acelaşi coş, şi îi va dezvinovăţi pe cei 
care au încercat să se îmbogăţească pentru a da aceste bogății altora, realizând astfel lucruri mari pentru 
fericirea omenirii. De altfel acest adevăr trebuie să fie înţeles şi aplicat în toate domeniile. Priviţi: fiecare vrea 
să studieze, să se instruiască, să câştige bani pentru a se face stimat şi respectat, căci oriunde se prezintă un 
om bogat, instruit şi puternic, porţile se deschid. În toate domeniile, regăsim aceleaşi tendințe eterne de a 
deveni capitalist, adică de a avea o proprietate, de a poseda, de a domina. Această ia forme diferite: pentru 
unii bogăţia, pentru alții puterea, conducerea, pentru alții cunoaşterea... Cunoaşterea aparține, poate, unui 
domeniu superior, dar, în fond, înseamnă acelaşi lucru: să devii bogat pentru a te impune. Da, savanții se 
comportă la fel ca şi bogaţii: sunt adesea distanţi, dispreţuitori, şi deloc fraterni. 

Toţi ignoranţii şi slabii au tendinţe "comuniste": le place mult să se întâlnească, să se îmbrățişeze, să se 
invite, şi sunt foarte accesibili, foarte drăguți... pentru că nu au nimic. În timp ce acei care sunt puternici sau 
savanți sunt mai greu de văzut: trebuie să le ceri întâlniri cu luni şi luni înainte şi adesea vă primeşte 
secretarul lor, ei fiind inaccesibili. Oare aşa trebuie să se poarte? Toţi acei care sunt bogaţi, în oricare 
domeniu ar fi, nu trebuie să se comporte ca pontifi orgolioşi, ci trebuie să coboare puţin la nivelul celorlalți, 
să fie fraterni, să împartă bogăţiile lor: atunci ei vor fi adevăraţi comunişti. Ştiinţa, puterea trebuie căutate ca 
mijloace de a ajuta omenirea şi nu pentru aranjarea propriilor afaceri. 

Când privesc oamenii care vorbesc la televizor, fie comunişti sau capitalişti, ei au o atitudine 
"capitalistă"? Se simt tari în domeniul cunoştinţelor, argumentelor, şi vorbesc ca nişte despoţi, nu au nici un 
pic de dragoste, modestie, sau blândeţe. Da, eu nu mă pot înşela, toate atitudinile le pot clasifica. Veţi spune: 
"Dar cum puteți clasifica aceste atitudini în categorii capitaliste şi comuniste?”. Oh, pentru că sunt folosite 
fără oprire aceste două cuvinte nefericite. Aş putea găsi altele, dar în aşteptare le folosesc pe acestea pentru că 
sunt comode. Trebuie să aveţi cunoştinţe, titluri, diplome, dar nu pentru voi, nu pentru a vă aranja afacerile 
proprii. Ştiinţa nu trebuie să fie un mijloc de a satisface Eul vostru interior. Nu, toate talentele pe care puteți 
să le dezvoltați pentru a deveni un savant, un artist, un om politic, un financiar, nu trebuie să fie decât 
mijloace pentru a face bine. Atunci aceasta devine divină, pentru că cele două se alătură: sunteți în acelaşi 
timp şi capitalişti şi comunişti. M-am gândit mulți ani la această problemă, şi vă spun cum am rezolvat-o: am 
devenit în acelaşi timp şi capitalist şi comunist. 

Capitalismul şi comunismul sunt amândouă necesare, indispensabile, şi vă spun că, natura însăşi a 
făcut să apară aceste două tendinţe. Copilul, care ia, este un capitalist, şi bătrânul, care împarte tot, înainte de 
a pleca "dincolo", este un adevărat comunist: nu a păstrat nimic pentru el. Între cei doi se află tot felul de 
oameni care nu aparțin cu adevărat nici uneia dintre cele două categorii: capitalişti, care de fapt nu sunt 
capitalişti, şi comunişti care nu sunt comunişti. Idealul este de a fi în acelaşi timp capitalist şi comunist, adică 
de a se îmbogăți pentru a împărți fără oprire bogățiile sale. Ajuns aici, eşti perfect. Dar dacă sunteţi numai 
comunişti sau numai capitalişti, sunteţi oricum pierduţi. 

Cel care doreşte să posede ceva are dreptate, da, natura i-a acordat acest drept. Dovada, este că avem 
un corp fizic, ne aparține, şi dacă vrem să-l împărțim, devine periculos. Se pot împărți anumite lucruri, este 
de înţeles, dar corpul trebuie păstrat. Priviţi copacul: el este capitalist, îşi păstrează rădăcinile, trunchiul, 
ramurile sale, dar este şi comunist, când el îşi împarte fructele. În acest fel a conceput natura lucrurile. În 
Iniţiat care a înţeles lecţia naturii face exact ca şi copacul: îşi păstrează rădăcinile, trunchiul, ramurile, dar 
împarte fructele, adică gândurile, sentimentele, cuvintele, lumina sa, forța şi banii săi. Singur Iniţiatul este un 
adevărat capitalist şi un adevărat comunist. Ceilalţi nu sunt decât copii care se ciondănesc şi care nu au 
înțeles nimic din adevărata viaţă, şi, de aceea, nu-şi vor rezolva niciodată problemele lor pentru că nu posedă 
lumina inițiatică. 

Deci, vedeți, adevăratul capitalist este Iniţiatul, el s-a îmbogăţit, s-a îmbogăţit... el este totodată şi 
adevăratul comunist, căci zi şi noapte îşi împarte bogăţiile. În schimb, capitalul şi-l păstrează, căci nu ar 
putea face nimic fără capital. Închipuiţi-vă că cineva vine lângă mine şi îmi spune: "Oh, ce vioară minunată 
aveți. vă rog să mi-o daţi mie!”. Dacă aş fi un adevărat capitalist aş spune: "Nu, nu vă dau vioara mea, îmi 
aparţine, dar veniţi în fiecare zi şi voi cânta pentru dumneavoastră." 

Atât timp cât oamenii vor fi împărțiți în capitalişti şi comunişti, va exista război între ei. Câte furturi, 
explozii, incendii, răpiri, asasinate, n-au altă origine decât aceste două cuvinte! 

Înţelepciunea înseamnă de a lăsa să se dezvolte într-o manieră echilibrată cele două tendinţe: 
capitalistă şi comunistă. Chiar într-o zi, de exemplu, trebuie să ştii să fii şi una şi cealaltă. A fi numai 
capitalist, adică de a trăi numai în ascunzişul său, fără a vedea alte persoane, este rău. Şi a fi tot timpul cu alții 
pentru că eşti incapabil de a trăi singur, iată un comunism cu adevărat îndobitocitor. Atunci, eu am rezolvat 
astfel problema. Am păstrat jumătate din zi pentru mine, muncind, rugându-mă, meditând, acumulând. 
Cealaltă jumătate vorbesc, primesc vizite, împart. lată cum poți fi fericit multumind amândouă naturile. 

Dacă sunteți tot timpul singur fără a oferi nimic din voi, aveți o indispoziţie, vă lipseşte ceva. lar dacă 
staţi continuu... cu alţii, veţi pierde tot, rezervorul se golește şi nu vă va rămâne nimic pentru voi. Veţi fi deci 
obligați să deveniți capitalist, să renunţați puțin ca să-i mai întâlniți pe alții pentru a putea să vă îmbogățiți din 
nou. Cei care acumulează mult şi cei care împart mult, sunt nefericiți. Cea de-a treia soluţie este singura care 
îi face pe oameni fericiți: jumătate-jumătate. 

x k 

Atât timp cât gândim capitalismul şi comunismul separat, opunându-le, cădem în greşeală. 
Capitalistul care acumulează fără să împartă nimic începe să putrezească. Este la fel ca şi grâul pe care îl 
păstraţi ani de zile în hambar în loc de a-l semăna: şoarecii îl mănâncă, sau pur şi simplu putrezeşte. Este 
perfect normal să îți doreşti să posezi? Dar a dori numai posesia fără a da nimic este un instinct primitiv care 
trebuie educat. Tot ceea ce omul posedă trebuie să-i servească să facă bine. 

Numai că, bineînţeles, nu bogăţiile materiale trebuie căutate, căci pentru a deveni bogat eşti totdeauna 
obligat să-l deposedezi pe vecin sau să comiţi fapte necinstite. Pământul este mic, spaţiul limitat, aşa că, mai 
întotdeauna te îmbogăţeşti, mai mult sau mai puțin, pe seama altora. Dar dacă această dorință de îmbogăţire 
are ca obiect Cerul, valorile celeste, atât de vaste, imense, infinite, orice aţi lua nu va diminua cu nimic 
această imensitate, acest ocean inepuizabil, nu veţi leza interesele nimănui. Şi odată îmbogățiți, veți împărți 
altora. 

Soluţia la problemele capitalismului şi comunismului, este de a accepta, atât unii cât şi alții, să-şi 
lărgească concepţiile privind lucrurile de cât mai sus. lată soluţia pe care am găsit-o. Nu există ceartă în mine 
între comunişti şi capitalişti, cele două părți îşi întind fratern mâna, se îmbrăţişează, sunt fericiți. Zi şi noapte 
capitaliştii din mine sunt pe cale de a se îmbogăţi, îi întrec chiar pe toţi capitaliştii pământului care sunt 
limitați şi restrânşi. Ei, da, ce putem face pe pământ? Dacă vreţi să mergeţi foarte repede veţi risca accidente: 
sunt copaci, case, oameni, şi sunteţi uneori obligaţi de a conduce cu treizeci la oră pentru a nu lovi vitele. În 
timp ce în eter, chiar dacă vă deplasați mai repede decât lumina, nu vor există accidente. Acolo, la acea 
înălțime, se află capitaliştii din mine, de aceea ei nu întâlnesc nici un obstacol în acţiunile lor... În timp ce 
alţii, sărmanii, făcând totul ca să înghită întreg pământul, sunt limitați. Ce vreţi? În materie, aşa se întâmplă. 
Şi comuniştii, care sunt aşa de mândri de filozofia lor, care se simt aşa de generoşi, aşa altruişti, întâlnesc 
obstacole. Cum ei ignoră structura ființei omeneşti, nu îşi dau seama asupra faptului că, pornind să 
amelioreze condițiile materiale dar ignorând pe cele spirituale, duc obligatoriu o civilizație spre catastrofă. 
Când oamenii nu mai cultivă deloc spiritualul, ei redevin vicleni, necinstiţi, duri, ca animalele. În acest fel, 
cel mai bun dintre comunişti, poate deveni ca şi cel mai rău capitalist: nedrept, violent, despotic, abuzând de 
forţă şi puterea sa. În ciuda filozofiei lor minunate, mulţi comunişti s-au compromis deja: există dovezi. Da, 
este uşor a predica o filozofie ideală, dar pentru a o putea realiza, zilnic, în viață, este foarte greu, acesta este, 
în fond, esențialul. 

Inteligența cosmică a construit omul în aşa fel încât să nu atingă dezvoltarea deplină decât menţinând 
legătura cu o lume superioară de unde să primească lumina şi forţa. Atât timp cât nu se încredințează decât 
intelectului său limitat, el nu are toate posibilitățile de a vedea şi de a preveni, el comite erori catastrofale în 
toate domeniile. Acei care comunişti sau capitalişti îşi dirijează puterea spre tehnică, industrie, progres 
material, sunt condamnați mai devreme sau mai târziu să dea faliment. Căci agitaţiile lor, inspirate numai de 

dorinţa de a domina lumea, fără a ţine cont de desenul Inteligenţei cosmice, mişcă straturile atmosferei fizice 
şi psihice, provoacă forte ostile, puteri redutabile care se dezlănțuie apoi împotriva lor. 

Ei da, toți acei care s-au decis să rezolve problemele politice şi sociale prin materialism, fără a studia 
natura profundă a fiinţei omeneşti, vor avea într-o zi mari surprize. Căci această nevoie de hrană spirituală se 
va ridica în popor cu o asemenea forță, încât nimic nu-l va face să renunțe la ea, nici amenințările, nici 
închisorile, nici moartea. 

Numai Îniţiaţii au reuşit să împace în viaţa lor comunismul şi capitalismul, şi au făcut-o conştient. Ei 
ştiu că această circulaţie este o lege a vieţii: a lua şi a da... Da, şi viaţa eternă, este de a primi de la Cer, apoi de 
a împărți ceea ce ai primit, pentru ca totul să se întoarcă către Cer pentru a fi din nou purificat. Circulaţia în 
vene este capitalistă: din toate punctele corpului sângele se îndreaptă către plămâni pentru a fi purificat. 
Apoi, de aici, sângele merge către inimă care îl trimite în tot corpul: circulația arterială este deci comunistă. 

Circulaţia sângelui este în realitate reflectarea unui proces cosmic. Această energie care vine de la 
Dumnezeu, din Centru, şi care coboară în toate regnurile naturii (oameni, animale, vegetale...) pentru a le 
învigora, se încarcă de impurități, apoi prin căi necunoscute, ea se întoarce la plămânii şi inima universului 
pentru a se purifica, înainte de a fi trimisă din nou către creaturi. Această circulație, înseamnă capitalismul şi 
comunismul cu adevărat înțelese. 


Cap.VII PENTRU O NOUĂ CONCEPȚIE A ECONOMIEI 
* 

La ora actuală, oamenii au tendința de a da economiei un loc preponderent, şi în aparență au dreptate, 
căci este foarte important de a asigura în cel mai bun mod posibil producţia şi repartiția bogățiilor în lume. 
Greşeala lor constă în a nu vedea că, în realitate, economia depinde de factori situaţi într-un plan mult mai 
înalt, sau a nu ţine seama deloc de ei. Latura economică, dacă vreţi, este o latură moartă: nu se poate nici 
deplasa, nici acţiona, nici exprima, sunt alte elemente care decid s-o deplaseze aici sau acolo, şi după cum 
înțelepciunea sau nebunia o fac, rezultatele sunt cu totul diferite. Când mintea care trebuie să decidă este 
bolnavă, la sfârşit, ea, economia, va fi ruinată. lată deci nemulțumirile, grevele, revoluțiile... Este păcat că 
oamenii se lasă aruncaţi în materie pe punctul de a uita că nu ea este cea mai importantă, ci factorii care 
acționează asupra ei. Să ne închipuim că aveţi capitaluri şi arme: vă simțiți foarte puternici. Numai că sunteți 
stupizi şi iată ca se iveşte cineva mai inteligent decât voi. Vă poate distruge, pentru că dispune de un element 
superior la tot ceea ce posedaţi : inteligenţa. Da, inteligența triumfă adesea peste toate mijloacele materiale. 
Fiecare eveniment care se produce în planul material depinde de fenomene care au loc mult mai sus, în lumea 
invizibilă a gândurilor şi sentimentelor, şi atât timp cât nu se văd aceste elemente invizibile care acționează 
asupra materiei pentru a o influenţa în bine sau rău, nu vom avea decât o vedere greşită a lucrurilor. 
Realitatea este că, nu există nimic economic, tehnic, industrial care poate funcționa de unul singur. 

Când dorim să reprezentăm anatomia ființei omeneşti, ne servim de planşe reprezentând diferite 
sisteme din care este alcătuită: sistemul osos, sistemul circulator, sistemul muscular, sistemul nervos etc. 
Nici una dintre aceste planşe nu reprezintă omul în totalitate, ci numai un aspect. Ceea ce nu ştim, este că în 
afara sistemului nervos există multe alte sisteme necunoscute încă ştiinţei oficiale. Nimeni nu menționează 
sistemul auric însoţit de curenţii săi de lumini şi culori, şi totuşi el este cel care conduce sistemul nervos, 
exact cum sistemul nervos conduce sistemele circulator, respirator etc. Nu s-a studiat încă totalitatea ființei 
omeneşti. 

Acordând pondere mai mare domeniului economic (materii prime, capitaluri, debuşeuri, importuri, 
exporturi, ş.a.m.d... Oamenii arată că s-au limitat la sistemul osos, muscular, circulator. Nu au ajuns încă până 
la sistemul nervos, şi cu atât mai mult până la sistemul auric, şi aceasta explică de ce lasă la o parte anumite 
reguli, anumite legi, anumite virtuţi care corespund acestor sisteme. De aceea conducătorii care pun, în 
principal, accentul pe economie, sunt pe cale de a provoca decăderea lumii întregi. Pentru a fi tot timpul mai 
puternic şi mai bogat decât vecinul, eşti obligat să comiţi acțiuni care nu sunt totdeauna cele mai oneste. Da, 
este fatal. 

Deci, în timp ce de o parte opulentă creşte, de cealaltă parte respectul legilor divine se diminuează, şi 
aceasta va aduce catastrofe mari. Eu ştiu bine că nu se poate accepta ceea ce spun: pentru că nu se poate 
vedea. Nu se vede că, pentru a obține succesul în planul economic eşti obligat să comiţi fără încetare lucruri 
incorecte şi crime. Este ca în politică sau spionaj: totul este permis. Se pretinde a se lucra pentru țara sa. Da, 

dar... celelalte ţări?... Interesele economice distrug întotdeauna morala. Când li se dă prioritate, toate 
calităţile bune se şterg şi sunt înlocuite de egoism, violenţă, viclenie, lipsă de scrupule. Viaţa economică este 
indispensabilă, bineînţeles, dar ea trebuie să fie stăpânită pentru a asculta de alte necesităţi, de alte puteri care 
îi sunt superioare. Altfel, cele mai bune aspirații sunt batjocorite pentru ca egoiştii să se poată îmbogăţi. 

Trebuie început a gândi, pentru a vedea clar că pe primul loc trebuie pusă lumea divină, şi că tot restul 
este la dispoziţia ei. Adevărul este că oamenii au confundat scopul cu mijloacele. Ei ştiu că există totdeauna 
un scop de atins şi mijloace pentru a reuşi. Dar ceea ce nu au observat, este că sunt pe cale de a lua ca 
mijloace toate facultăţile şi darurile cele mai minunate pe care Cerul le-a dat, pentru a atinge scopul cel mai 
pământesc cu putință. Pentru a-şi satisface poftele lor cele mai joase, vor sacrifica ce există mai bun în ei, şi 
chiar Domnul trebuie să se închine voinței lor pentru a-i ajuta în debuşeurile şi nebuniile lor. Şi credeţi că 
şi-au dat seama de situație ? Nicidecum. N-au nici măcar timp să se întrebe: "Dar cum arăt? Ce caut eu?” Eh, 
nu, trebuie să apară un Înțelept care să le şi spună: "Dar priveşte, bătrâne, care este scopul tău. Infernul. Şi 
mijloacele? Ei bine, ai luat ca mijloace pe Domnul, pe Îngeri, Ştiinţa, arta, religia...” Da, iată de ce se servesc 
pentru a atinge infernul! 

Este adevărat că progresul material, industrial aduce câte ceva. Întrând acum într-o casă nu poţi să nu 
fii uimit de tot ceea ce vezi: încălzirea, aspiratorul, maşina de spălat rufe sau veselă, televizorul, telefonul... 
Dar atunci, pentru că au totul, de ce oamenii nu au fost niciodată mai nemulțumiți, revoltați, bolnavi?... Dar 
chiar în faţa acestui eşec evident ei continuă să caute în aceeaşi direcție. Nu vor să înțeleagă că, pentru a fi cu 
adevărat fericiţi, trebuie căutat într-un alt plan: da, a căuta dragostea, înțelepciunea, adevărul, şi diminuată 
puţin certitudinea că tupeul şi comodităţile le aduc totul. Lenea, egoismul, slăbiciunea, iată ce aduc aceste 
facilități. Şi din nefericire, aceasta este ce se doreşte: lenea, plăcerea... să nu faci nimic şi să ai totul. 

Şi ce vă sfătuiesc eu? Vă sfătuiesc în două moduri: să aveţi toate facilitățile materiale, dar să menţineţi, 
fizic şi mai ales psihic, o activitate neobosită pentru a nu vă anchiloza şi a vă abrutiza. Veţi spune că v-am 
vorbit deja destul. Da, v-am vorbit, dar oare aceasta a dat rezultate? V-aţi decis, deci, să acționaţi în acest 
sens? Nu, nu încă: sunteţi încă concentrați în materie, în plăceri, încât nu va rămâne timp să vă deschideţi 
către lumea divină şi să invitaţi entitățile sublime să vină să lucreze în voi. ŞI este foarte grav acest lucru ! 
Dacă nu veţi voi să înțelegeți, veţi suferi şi nimeni nu vă va salva. Nu puteţi decât voi înşivă să vă salvaţi prin 
lumină şi prin dragoste. Atunci analizați timpul vostru de lucru, energiile şi atenţia voastră. Veţi observa că 
nu oferiţi mare lucru lumii divine, singura care vă poate purifica, lumina renaşte, oferind aproape tot timpul 
energiile voastre lumii materiale, care, după ce v-a dat câteva clipe de bucurie, vă încarcă, vă întemniţează şi 
vă dizolvă. 

Să luăm exemplul unui om bogat: dacă nu face ceva bun cu bogăţiile sale, dacă se lasă dus de plăcerile 
vieții obişnuite, când va reveni într-o următoare încarnare, nu va mai avea nimic şi va fi obligat să trăiască în 
mizerie şi privaţiuni. El nu va şti faptul că dacă a fost foarte bogat în trecut şi acum este în mizerie, este 
pentru că a păstrat totul pentru el fără a face nimic bun pentru alții. Câte creaturi nu vin pe lume într-o stare cu 
adevărat deplorabilă fără a şti măcar de ce. Această problemă nu a fost bine lămurită nici de către psihologie, 
nici de medicină, pedagogie sau psihanaliză... nici chiar de către religie. Ea nu poate fi lămurită decât de 
Ştiinţa inițiatică. 

Deci, dacă doriţi să pregătiți condiţii bune pentru următoarea încarnare, indiferent ce veţi întreprinde, 
întrebați-vă întâi sincer: "Caut lumina, caut iubirea, caut forța... Le voi obține făcând asta sau asta ?” Şi 
Cerul, care vă ascultă, vă va da răspunsul. 

Sunt încă atâtea de spus asupra acestui subiect al economiei. Când o societate este prea preocupată de 
interesele ei economice, urmează pentru ea tot felul de dezechilibre şi inconveniente pe care nu a avut 
înţelepciunea de a le preveni. Priviţi, se doreşte exportul cu orice preț pentru că este extrem de avantajos, şi 
treptat se vând arme, avioane de luptă unor popoare care, prin lupte continue, riscă să compromită pacea şi 
securitatea întregii planete. Unele dintre aceste popoare abia ştiu să citească şi să scrie, dar li se servesc arme 
perfecţionate. Bineînţeles, se vor câştiga bani mulți, dar se va plăti foarte scump, într-o altă manieră, pentru 
toate acestea. Oh, Doamne, ce orbire. Şi iată cum o economie fără scrupule va fi ruina mai multor ţări. Da, 
dragii mei fraţi şi surori, nici o altă problemă nu este mai importantă ca economia, cu aceasta sunt de acord. 
Însă un lucru nu l-au înțeles oamenii, nu aici, jos, se studiază problema pentru a o rezolva, ci sus, căci tot ceea 
ce este jos este o reflectare a ceea ce se află sus. ului 

Societatea este aşa de bine organizată pentru a oferi totul, încât oamenii au devenit foarte neglijenți? Ei 
ştiu că vor găsi mereu ceva sau pe cineva să îi scoată din încurcătură. Fi pot merge la ski şi să se lanseze 
imprudent pe pârtie: dacă îşi vor rupe piciorul, vor merge la spital şi îl vor pune în ghips. Dacă vor lucra pe o 
scară, de ce să verifice dacă este bine aşezată? Dacă vor cădea, vor fi luați pentru a fi îngrijiţi. Şi de ce să aibă 
grija de dinţii lor? Vor merge la dentist. Şi hainele, de ce să fie atenţi să nu le păteze? Sunt atâtea produse de 
curățătorie peste tot. Se plimbă în pădure şi aruncă o țigară aprinsă: de ce să-i doară capul dacă ea va provoca 
un incendiu? Vor veni pompierii să-l stingă. 

În acest fel atenţia, perspicacitatea, discreţia, înţelepciunea, inteligenţa diminuează din ce în ce mai 
mult. De ce să se dezvolte când societatea oferă atâtea mijloace de a repara prostiile comise de diferiți inşi? 
Toţi cercetătorii, tehnicienii sunt acolo pentru a-i ajuta pe oameni. În realitate, nu îi ajută, căci oamenii devin 
din ce în ce mai leneşi, slabi şi răi. Ei sunt, poate, mai instruiți ca înainte, dar mai neglijenţi şi nepăsători. 
Problema acum se pune nu în a opri progresul material, dar de a putea lucra, de asemenea, în domeniul 
interior pentru a exersa atenţia, prudența, stăpânirea. Căci trebuie, de asemenea, să ne gândim că se pot 
produce evenimente care vor priva omenirea de toate aceste comodităţi la care ea s-a obişnuit, şi iată încă un 
factor de dezordine şi conflict. Priviţi ce se întâmpla cu petrolul: s-au săpat puțuri, s-a împrăştiat energia fără 
discernământ, crezând că petrolul va exista mereu, uşor de obținut, şi iată acum câte probleme politice au 
apărut din cauza acestui petrol. A devenit o armă teribilă în mâinile celor care îl posedă, şi din cauza lui, 
acum, pacea lumii este, fără încetare, ameninţată. Este magnifică economia, dar ar valora mai mult pentru 
oameni să încerce să cunoască şi să accepte adevărurile susceptibile de a ameliora întâi viața lor psihică, căci 
viaţa lor exterioară va suferi, mai devreme sau mai târziu, consecințele slăbiciunilor lor interioare. 

Sunt, probabil, singurul care înțelege corect economia. Se vorbeşte despre economie, se studiază 
ştiinţele economice, eu nu cunosc nimic dintre acestea, dar ştiu că economia nu se află acolo unde oamenii o 
caută. Vreți să practicaţi veritabila economie, să aveţi bogății, comori pe care le puteţi apoi cheltui pentru a 
ajuta pe alții? Ei bine, trebuie să deveniți atent, luminat, propriul vostru stăpân, rezonabil. lată adevărata 
economie. Nimeni nu o caută acolo, vedeți, şi cele mai mari cheltuieli care duc la mari ruine sunt cauzate de 
către economişti. 

Toţi sunt pe cale de a se ruina spiritual, moral, intelectual, şi chiar material, pentru că nu au înţeles cu 
adevărat natura economiei. Adevărata economie începe acolo unde niciodată nu aţi avut ideea să o căutați: în 
atenţie. Eşti stupefiat de a vedea numărul de mijloace şi de produse care apar acum pentru a repune în 
funcţiune tot ceea ce a fost distrus, spart sau murdărit, şi nu numai obiecte ci oameni pur şi simplu. Este 
incredibil, o jumătate din omenire munceşte să repare pierderile cauzate de cealaltă jumătate. Ei bine, iată un 
punct care ar trebui să preocupe pe economişti, dar oamenii contând prea mult pe mijloacele exterioare îşi 
spun: "De ce să ne spargem capetele pentru a atenționa, deoarece sunt atâţia tehnicieni şi muncitori care 
repară tot ceea ce am scufundat noi, chiar şi pe noi înşine ! “ Cu cât există mai multe facilităţi, cu atât mai 
puţin atenția se dezvoltă şi, în acest mod, o economie ajunge la pământ: pentru că eşti obligat să cheltuieşti 
prea mult pentru a o repara. Dar eu ştiu că acest punct de vedere nu este cel al economiştilor. Căci nu numai 
că ei nu au văzut problema în acest fel, dar au o filozofie diametral opusă: trebuie produs din ce în ce mai 
mult, şi pentru ca această producţie să se scurgă, trebuie ca oamenii să consume cât mai mult. Sunt împinşi 
deci la consum, şi chiar la risipă: cu cât vor cumpăra mai mult, cu atât va fi mai bine. Atunci ei devin 
neglijenţi, sparg maşina şi celelalte aparate ale lor, nu e nimic, vor cumpăra altele... Dacă nu sunt rezonabili şi 
îşi macină sănătatea, este foarte bine de asemenea, vor îmbogăți industriile şi laboratoarele farmaceutice. 
Bineînţeles, în acest mod, afacerile unor persoane şi anumitor țări vor prospera, dar pentru ansamblul 
omenirii, pentru echilibrul, sănătatea, fericirea sa, această concepţie a economiei este ruinătoare şi 
catastrofală. 

În realitate, natura singura cunoaşte şi practică economia: ea ştie cum trebuie făcut pentru a nu pierde 
un singur atom. O mică urmă de praf, o murdărie, totul se foloseşte. Priviţi: chiar deşeurile şi gunoaiele 
aruncate de oameni sunt absorbite de pământul care le transformă în uzinele sale de jos, şi devin hrană pentru 
vegetație. Nimic nu se pierde, nimic nu se aruncă. Oamenii sunt departe de a poseda această inteligență a 
naturii: nu numai că epuizează pământul forțând producţia şi risipindu-i resursele, dar sunt tot timpul 
contrariați de problema deşeurilor. Urmăriţi problemele puse de reziduurile radioactive şi altele extrem de 
toxice, cărora nu li s-a găsit un mijloc de distrugere. Sunt obligaţi să le îndese în galerii subterane, dar există 
mari riscuri pentru omenire. 

Adevărata economie se găseşte deci acolo unde este căutată. Şi v-aş spune chiar că adevărurile 
economiei constau în a nu risipi forțele, calitățile, energiile pe care Cerul ni le-a dat. Ea începe deci prin 
înțelepciune, măsură, atenţie. Actualmente nu vedem decât economişti peste tot. Dar niciodată omenirea nu 
îşi va găsi fericirea cu aceşti mari economişti, pentru că ei nu văd decât partea materială a vieţii şi a 
problemelor. 

O ființă care îşi distruge şi dispersează toate energiile psihice din cauza pasiunilor, dorințelor, 
gândurilor şi sentimentelor dezordonate, ce înțelegere a economiei poate avea? Veţi spune că nu vedeţi 
legătura... Pentru că sunteți orbi, foarte simplu. Aceste două domenii nu sunt separate. lată de ce, acei care se 
află la conducerea unei țări şi care se pronunță asupra chestiunilor economice ar trebui, mai întâi, să înveţe 
anumite adevăruri care nu se găsesc în cărțile de economie: cum este constituit omul, cum este legat la întreg 
universul, cum acest univers este ierarhizat, cum toate întreprinderile omeneşti trebuie să asculte de un 
model, de o idee celestă. În acel moment, tot ceea ce vor face ei, tot ce vor ordona, va fi perfect. 


Cap.VIII CEEA CE ORICARE OM POLITIC 
TREBUIE SĂ ŞTIE 
* 


Ființa omenească este constituită din două naturi (spunem aceasta pentru a simplifica): o natură 
inferioară pe care am numit-o "Personalitate", şi o natură superioară pe care am numit-o "Individualitate". 
Când individualitatea domină în el, omul poate face un imens bine lumii întregi, în timp ce, dacă se lasă 
condus de personalitatea sa care este egocentrică, avidă, crudă, nu poate să facă decât rău altora. Din 
nefericire, peste tot în lume, personalitatea ocupă primul loc: în familiile unde se observă că soția îşi trage 
plapuma lângă ea în timp ce soţul face la fel... în societate, unde fiecare îşi dă silința să-şi croiască drum pe 
seama altora... În politică, economie, artă, peste tot nu se vede decât personalitatea exprimându-se, 
impunându-se şi fulminând. 

Dar oamenii nu au suficiente criterii pentru a analiza originea exigenţelor şi revendicărilor lor. De câte 
ori n-au făcut ei experiența schimbărilor şi chiar a revoluțiilor. Dar situația nu s-a îmbunătățit. Şi de ce nu s-a 
ameliorat? Pentru că aceste revoluţii nu au fost făcute de oameni care aveau voinţa de a se smulge tendinţelor 
lor inferioare. Şi atât timp cât nu există ameliorări în mentalități, oricare ar fi reformele pe care le 
examinează, nici o situaţie nu poate cu adevărat să se amelioreze. Numai când vor ieşi din cercul strâmt al 
poftelor şi dorințelor lor nemăsurate, schimbările pe care le vor aduce vor fi adevărate ameliorări. 

Până aici, chiar dacă toţi oamenii politici folosesc din ce în ce mai mult cuvântul "schimbare", vom 
continua să asistăm la aceleaşi eforturi încrâncenate ale unei mulțimi de ambiţioşi pentru a smulge locuri care 
să le ofere mai multă putere şi bani. Ei nu se pregătesc deloc să-şi asume sarcina măreaţă, care este a lor, ei nu 
muncesc deloc pentru a deveni mai dezinteresaţi, mai nobili, mai stăpâni de sine... modele. Aceasta nu îi 
interesează. La ce le-ar servi să se îndrepte? Nu de aceasta au ei nevoie. Ei au nevoie de locuri pentru a obţine 
puteri, pentru a-şi satisface pasiunile lor, dorinţele lor de cucerire, de dominație, de răzbunare. Iată de ce 
lumea nu va găsi niciodată pacea! 

În realitate, societatea actuală este atât de puţin luminată, încât ea încurajează toate tendinţele 
interioare ale membrilor săi. Până şi părinţii sunt atât de neştiutori încât îşi imaginează să-şi educe copiii 
împingându-i la obţinerea de favoruri şi privilegii prin mijloace mai mult sau mai puţin licite. Aceasta 
înseamnă educaţia pentru ei. În loc să le spună: "Pregăteşte-te, dacă într-o zi vei avea responsabilităţi, va 
trebui să te arăţi la înălțimea sarcinii tale şi să nu te compromiţi niciodată", nu, ei le dau sfaturile cele mai 
necinstite şi se bucură de succesele lor chiar dacă nu le merită. Se doreşte mereu reuşita în planul material şi 
cum, pentru a reuşi, eşti obligat să foloseşti calculele, viclenia, violența, în final se distruge tot ce există mai 
bun în caracterul fiecăruia. 

Veţi spune: "Da, dar dacă trebuie să urmăm sfaturile dumneavoastră, dacă trebuie să ne pregătim atâta 
pentru a deveni un model, condițiile însă, în lume, sunt de aşa natură încât vom rămâne undeva, necunoscuți, 
obscuri, în partea cea mai de jos a societății! “ Dar ce ştiţi voi despre marile legi spirituale, pentru a trage 
asemenea concluzii. Cine veţi deveni, cu adevărat, o ființă capabilă, excepțională, când veți deveni un model, 
un soare, chiar dacă nu veți dori, chiar dacă veți refuza, alţii vor veni să vă ia de braţ cu forța şi să vă plaseze 
în vârf pentru a-i dirija şi conduce!... Dacă aceasta nu se întâmplă, este pentru că nu o meritați: nu sunteţi încă 
pregătiți, deci nu aveţi de ce să protestaţi. 

Oamenii aspiră la adevărata lumină, la adevărata ştiinţă, la adevărata putere, au nevoie de ea, o caută, 
dar cum toţi aceia cu care vin în contact, nu sunt modele impecabile, ei se descurcă prin necinste şi violență 
pentru a reuşi cu orice preţ. În interior, toți aspiră la ceea ce este nobil, sublim, dar cum nu le întâlnesc, şi se 
văd înconjurați de hoţi şi nesătui, ei se descurajează şi încep să îi imite, adaptând această filozofie atât de 
răspândită: "Faceţi bine şi veți primi rău în schimb...” "Fiţi cinstit şi veți muri de foame...” "Omul este un lup 
pentru om...” Atunci, din ce în ce mai mult, fiecare se nivelează, se conformează creaturilor celor mai de jos. 
Ceea ce este trist, este că în timpul adolescenței, mulți au această dorință de a lucra pentru un ideal, de a face 
sacrificii mari, de a se comporta cavalereşte. Dar, după câtva timp, în contactul cu realitatea, sub presiunea 
anturajului lor care îi sfătuieşte să fie "rezonabil", "inteligenţi", ei renunță, se nivelează, devin ca şi ceilalți. 
Se observă aceasta peste tot: oamenii au dorinţe frumoase, elanuri bune, numai că nu întâlnesc instructori, 
modele, pentru a-i susţine, sfătui şi împiedica să se întoarcă înapoi, şi atunci din cauza tuturor micilor 
inconveniente, glume, ironii, după puţin timp devin ca fiarele care îi înconjoară. 

Dar să presupunem că vor exista în viitor creaturi care vor lupta, sacrifica totul pentru a ajunge să 
realizeze un ideal sublim, şi veţi vedea cât de mult vor fi ele căutate, apreciate, iubite. Şi în acest fel Regatul 
lui Dumnezeu poate veni pe pământ. Dacă nu a venit până acum, este pentru că majoritatea conducătorilor 
din lume nu au un ideal înalt. Ei nu sunt nici proşti, nici nebuni, înțelegeți, pentru a avea asemenea scopuri 
sublime. Dar dacă, într-o zi, unii se vor decide să realizeze acest ideal, indiferent de ce se va întâmpla, atunci 
credeţi-mă, aceasta va fi adevărata putere, adevărata lumină, adevărata frumuseţe. 

Numai înţelepţi, Iniţiaţii, marii Ghizi care şi-au stăpânit personalitatea au putut lăsa să se manifeste 
natura lor divină şi să lase moştenire omenirii o operă de neuitat, eternă. Asemenea ființe au existat 
întotdeauna istoria ne-a păstrat amintirea lor ; dar sunt mult prea puţin numeroşi, în comparaţie cu toate 
aceste personalități care populează pământul şi dau curs liber instinctelor lor inferioare, lăcomia, ostilitatea, 
răzbunarea. Când asemenea fiinţe au responsabilități politice într-o ţară, nu pot face decât victime. lată de ce 
războaiele nu se vor opri niciodată: din cauza acestei filozofii a personalității. Atât timp cât oamenii nu îşi 
vor schimba filozofia, nu se vor produce ameliorări adevărate: vor exista totdeauna, undeva în lume, războaie 
şi mizerii. 

Dacă Împărăţia lui Dumnezeu nu a venit încă, este pentru că toți lucrează pentru o politică inspirată de 
personalitate. Da, când analizez scopurile politicii, văd că ele sunt totdeauna mediocre. Ah, evident, ele sunt 
prezentate în culori trandafirii şi ornate pentru a uimi galeria. Dar în realitate, adesea, aceasta înseamnă: 
scoală-te, ca să mă aşez eu în locul tău. Toţi la fel. Dar încet-încet se va observa că nu se pot face viori din 
orice lemn, ci trebuie găsit lemnul convenabil. Da, oamenii politici trebuie să fie pregătiți, instruiți în Şcoli 
inițiatice, în caz contrar, ei vor continua să antreneze popoarele spre catastrofă. 

Toţi aceia care sunt acolo, care vorbesc, gesticulează, în discursuri sforăitoare, oare ce intenții ascunse 
au în realitate? Lumea dă năvală pentru a-i asculta şi cum nu există deloc clarviziune, se ambalează, îi 
aplaudă şi îi urmează. Astfel, orbii sunt conduşi de alți orbi. Dar ştiţi ce se spune: "Orbii conduşi de alți orbi 
se prăvălesc împreună în prăpastie.” Din nefericire, întotdeauna este prea târziu când se realizează această 
orbire generală: catastrofele au şi apărut. Priviţi pe Hitler, Stalin şi atâţia alții: ce călăi, ce monştri, şi mulțimi 
întregi îi urmau şi aclamau... Eu, de asemenea, lucrez pentru o politică, dar pentru o politică care nu este 
inspirată de personalitate. Ceea ce este trist, este că există foarte puţini oameni care sesizează aceste idei. 
Mergeţi şi vorbiți-le de o politică inspirată de individualitate, generozitate, dezinteres, lumină: nimeni nu vă 
va urma. Dar vorbiţi-le despre a distruge şi incendia, aceasta va place imediat miilor de oameni. De aceea, 
scuzați-mă ca v-o spun, oamenii trebuie încă să sufere. 

Da, nu există o altă explicaţie: oamenii trebuie încă să sufere, şi într-o zi, din cauza acestor suferințe, 
vor găsi drumul. Credeţi că n-am milă? Nu, sunt nefericit că v-o spun, dar oamenii trebuie să sufere pentru a 
înțelege. Dovada, atunci când se prezintă un trimis al Cerului care îi poate lumina şi ajuta, credeţi că-l 
ascultă? Nu, şi nu numai că nu îl ascultă, dar îl închid, îl ard sau crucifică. Dar când un monstru îi face să 
sufere, îl primesc cu braţele deschise, îl aclamă şi îi dau ei înşişi toate puterile pentru a-i distruge. Studiați 
istoria şi veți vedea că oamenii caută pe aceia care îi fac să sufere. 

Analele Ştiinţei inițiatice raportează că multe civilizaţii omeneşti au dispărut şi că, unele dintre ele, 
cum ar fi rasa Atlanţilor, de exemplu, aveau o cultură şi o tehnică mult mai avansate ca ale noastre. Dacă ele 
au dispărut, este din cauza acestei tendinţe a personalităţii care împinge ființele să dorească a domina şi a 
subjuga prin violență. Şi, ceea ce este o prevestire rea pentru viitorul omenirii, este că se vede această 

tendință manifestându-se din ce în ce mai mult în lumea actuală. Peste tot state sau partide care vor să domine 
şi să zdrobească pe ceilalţi, peste tot fabricarea de arme din ce în ce mai numeroase şi aducătoare de moarte. 
Dacă există o industrie care nu şomează, este aceea a armelor: fiecare țară le fabrică pentru propria-i folosință 
şi pentru a le vinde altora. 

Acum Africa este plină de arme, care i-au fost vândute de alte țări ! Acestea sunt mulțumite, s-au 
îmbogățit, dar de ce nu se gândesc că vor suferi consecințele catastrofice ale acestor vânzări într-o zi? 
Inteligența cosmică, care trăieşte în eternitate, nu este legată de o omenire aparte. atâtea au dispărut, încât 
dacă dispare şi aceasta prin propria-i greşeală, Ea nu va fi tulburată prea mult: cu cei câţiva indivizi care vor 
rămâne, va pregăti o alta. Depinde de noi să nu ne distrugem. Dacă ne încăpățânăm să facem tot pentru a ne 
distruge, Inteligența cosmică va rămâne imperturbabilă, nu va interveni, ne va lăsa s-o facem. 

Omenirea a ajuns la un înalt grad de dezvoltare, este evident, şi această dezvoltare o datorează 
intelectului. Prin el însuşi, intelectul este neutru, nici bine, nici rău orientat, dar când este condus de 
Personalitate ceea ce se întâmplă în majoritatea cazurilor el posedă mijlocul cel mai eficace de a-şi atinge 
proiectele cele mai dăunătoare. Graţie dezvoltării extraordinare a facultăților intelectuale, personalitatea 
reuşeşte, din ce în ce mai mult, să-şi manifeste cele mai rele tendințe: să acapareze tot şi să elimine ceea ce îi 
rezistă. Şi când ascult discursurile anumitor reprezentanți ai partidelor politice sau sindicatelor, îmi spun: 
"Dumnezeule, dar ce îşi închipuie ei? Niciodată activităţile lor nu vor da rezultate. De ce? Pentru că ei nu 
sunt exemple, modele, au ambiţii, interese, şi personalitatea lor îi conduce.” Veţi spune că sunt foarte 
inteligenți, că ştiu să vorbească... Bineînţeles, dar aceasta nu este de ajuns. Ei cunosc politica, istoria, 
economia, dar sunt conduşi de personalitatea lor. Când Individualitatea lor va veni să conducă, atunci da, vor 
putea realiza câte ceva. Dar au ei, oare „idee că există în ei o natură superioară care trebuie să ia totul în 
mâini? Nici un om nu poate deveni un bun şef de guvern atât timp cât va avea impulsivităţi, proiecte dictate 
de ambiţie, interes, vanitate sau dorință de răzbunare... În aceste condiţii, niciodată nu va putea aduce 
fericirea poporului său. Oh, bineînţeles, pentru a arunca praf în ochi, înainte de a li se vedea adevăratele 
mobile, toți vor găsi fraze minunate unde se vorbeşte despre salvarea țării, fericirea oamenilor, adevărata 
dreptate, şi aşa mai departe. Dar ei nu pot să spună realitatea: dacă s-ar prezenta, sincer, aşa cum sunt, cu 
poftele lor nemăsurate şi dorinţele lor de dominare, vă daţi seama că nimeni nu i-ar accepta. Ei o ştiu, şi de 
aceea înşeală, mint, trag pe sfoară. 

În trecut, oameni ca Genghis Han, Attila, Tamerlan puteau obţine tot ceea ce doreau, chiar dacă se 
arătau aşa cum erau. Erau alte epoci, alte mentalități, şi cu cât un şef se arăta crud, injust, implacabil, cu atât 
mai mult avea şanse de câștig. În timp ce astăzi nu se mai poate: trebuie să te disimulezi în spatele unor 
scopuri acceptabile, rezonabile, generoase iar, dacă nu, eşti pierdut. De aceea, se lucrează astăzi la atingerea 
unor maniere convenabile pentru a produce un efect bun în fata publicului, înainte de a atrage victimele, care 
odată atrase, hop, ele sunt înghiţite. Este uşor. Aceste victime nu au nici intuiţie, nici inteligență, nici 
cunoştinţe. Cu câteva metode şi puţin timp, chiar şi un om necinstit poate convinge pe aproape oricine, cu 
condiția de a nu îşi arăta adevăratele intenții. 

Pentru a găsi ființe care au, într-adevăr, scopuri dezinteresate, trebuie să te adresezi marilor Inițiați 
care au dat dovezi, care s-au purificat, care au suferit, dar care au învins şi triumfat. În alt fel, este mai bine să 
nu avem încredere. Dacă natura superioară din om a învins natura sa inferioară, puteți avea încredere în el, 
dar niciodată înainte. Înainte, indiferent ce v-ar spune un om, să nu aveţi încredere. Nici eu nu vă spun să 
aveţi încredere în mine şi să mă urmaţi. Vă spun numai: "Veniţi să trăiţi lângă mine, veniţi să verificaţi...” Şi, 
după ce m-aţi observat timp de luni sau ani, veți gândi că puteți avea încredere, atunci veți fi liberi de a mă 
urma. Eu nu v-am cerut niciodată să mă urmați din prima zi. 

x k 

Bineînţeles, când se ascultă conferințele mele şi când te găseşti la curent cu toate evenimentele care se 
produc, actualmente, în lume, te întrebi de ce subiectele despre care vorbesc eu nu au nici o legătură cu 
actualitatea. Vă spuneţi: "Dar ce ne povesteşte el. Dacă ar şti măcar ce se petrece în Polonia, în Liban sau 
chiar în Franţa, nu ne-ar întreţine cu lucruri atât de nesemnificative.” Şi iată că nu ați înțeles nimic, căci ceea 
ce vă dau eu este, dimpotrivă, esenţialul: sunt metode, mijloace, chei pentru a rezolva toate problemele 
existenței. 

Dacă ar trebui acum să vă vorbesc despre evenimente, la ce ar servi aceasta? Sunt atâția oameni care 
vorbesc fără a aduce soluţii. Nu sunt decât constatări, statistici, reglări de conturi, care nu vor servi niciodată 

a schimba ceva şi numai Dumnezeu singur ştie dacă sunt exacte. Deci, las toate aceste probleme altora, iar eu 
mă ocup de esențial, de ceea ce va rămâne valabil pentru eternitate. Fiinţa omenească având un corp fizic, o 
voință, o inimă, un intelect, un suflet, un spirit, întrebarea care se pune este: cum va trebui să lucreze cu 
aceste elemente de care se va lovi mereu ? Da, pentru eternitate, indiferent de evenimente, ființa omenească 
se va afla în fața aceloraşi probleme: cum să gândeşti, să simţi, să acţionezi, să iubeşti, să creezi... 

Eu am ales, deci, subiectul cel mai important: fiinţa omenească. alții nu văd această importanţă, îşi 
pierd timpul şi energiile în poveşti pe care lumea le va uita imediat. Da, este extraordinară această tendință pe 
care o au oamenii de a se interesa de lucrurile trecătoare. Un nou guvern, de exemplu, iată de ce se ocupă cu 
ardoare... Dar cât timp va dura acest guvern? Câteva luni, după aceea va fi schimbat şi va apare un altul în 
vizor. Şi partidele politice... Unele apar, altele dispar sau îşi schimbă numele, şi dacă nu cunoşti numele lor şi 
pe cei care sunt la conducere, eşti văzut rău. Că nu cunoşti nimic din lumea divină, aceasta nu are nici o 
importanţă, dar a nu cunoaşte certurile conducătorilor politici, ceea ce şi-au spus la televizor, iată ceva grav... 
Dar este mizerabil, lamentabil, ce pot aduce bun aceste istorii oamenilor, pentru adevăratul lor viitor, pentru 
pacea, lumina, imortalitatea lor? 

Veţi spune: "Dar dorim să ajutăm ţara noastră! “ Nu se poate găsi ajutor în felul acesta, nu s-au putut 
ajuta niciodată oamenii aşa. Numai ne imaginăm că îi ajutăm... Nu, nu aceste discuţii şi certuri politice pot 
să-i ajute. Toate acestea nu au adus nimic, numai nemulțumiri, furii, greve, revoluţii. Ce a adus bun politica? 
Spitalele sunt pline de bolnavi, tribunalele pline de procese, şi va trebui, în curând, să existe câte un polițist la 
fiecare locuitor. 

Veţi întâlni mii de oameni în lume care pun politica pe primul loc. Zi şi noapte nu se ocupă decât de 
aceasta, dar ce soluţii găsesc ei? Nici una, în afara apartenenţei la un partid. Deci acest lucru este fantastic, 
glorios, de a aparţine unui partid. Dar acest partid va rezolva el, oare, problemele? Se află el pe drumul 
adevărului? Nu interesează pe nimeni lucrurile acestea. Odată înscris în acest partid, te simți mândru, 
puternic, sigur de sine. dar adesea această mândrie nu durează, căci dacă partidul nu obţine victoria, membrii 
săi se dezumflă. Toată gloria lor n-a fost decât un balon de săpun. 

Sunteţi de acord cu mine? Nu, nu cred. Bine, cum doriţi. Dar să ştiţi că toate tendinţele care se 
manifestă în acest moment nu sunt, mai mult sau mai puţin, decât tendințele anarhiei. Dacă oamenii şi-ar 
putea da seama cât de departe sunt de adevăr. Dar lor le place să se înşele, le place să aibă iluzii, chiar dacă 
aceasta nu serveşte la nimic, se agită pentru a da impresia că fac ceva. Cel puţin se mişcă, nu rămân inactivi. 
Este drept, trebuie să fii activ, dar ei trebuie să aleagă cea mai bună activitate. 

Vorbiţi despre politică oriunde, în stradă, sau în tren, veți observa tinerii şi bătrânii, toţi vă vor spune 
punctul lor de vedere. Dumnezeule, trăiesc o viaţă aşa de limitată, aşa de personală, ce idei pot avea ei? Şi 
dacă veţi asculta pe şefii partidelor politice, veţi auzi că fiecare îl acuză pe celălalt de a duce la ruină națiunea 
şi că face rău concetăţenilor, în timp ce el nu se gândeşte decât la patrie, nu trăieşte decât pentru patrie. Sunt 
ei sinceri, vorbesc oare în interesul ţării lor şi al compatrioților, sau numai pentru ei, pentru a fi aleşi? Odată 
aleşi, vom vedea ce se va întâmpla!... Din nefericire nu vom vedea decât ceea ce am mai văzut. 

Aceasta pentru că nimeni nu pricepe că lângă acest interes al "țării” există atâtea partide, al căror 
număr este în creştere. Dar la ce oare servesc aceste divizări? Trebuie văzut ansamblul, un singur scop de 
atins, şi nu a se opri asupra unui punct particular şi a se bate pentru obiective care vor fi înlocuite curând de 
altele. 

Eu nu vă spun că toți se înşeală, nu, fiecare din punctul lui de vedere are dreptate. Dar vis-a-vis de 
ansamblu, toţi comit greşeli, Un egoist care nu se uită la cei din jur, îşi aranjează lucrurile pentru a-şi 
satisface nevoile şi poftele, şi fatalmente ceilalți îi reproşează. Şi el nu înţelege, pentru că vis-a-vis de el 
însuşi totul părea în regulă, perfect şi logic. Cam la fel se petrec lucrurile cu partidele politice. Tot ceea ce 
spun ei este absolut adevărat, logic, din punctul lor de vedere, dar raportându-ne la punctul de vedere al 
totalității, cel universal, nu mai este adevărat. 

Când un copil doreşte ceva, este convins că are dreptate şi este uimit că părinții săi se pot opune 
dorințelor sale. După gradul de înţelegere al copilului, ceea ce doreşte este absolut logic şi legitim. Şi iată că 
vede cum alții răi, neînțelegători, îi pun obstacole, şi el se revoltă. La fel se petrece cu lumea întreagă. Fiecare 
îşi trage plapuma peste el: "După mine este aşa, după mine este aşa şi aşa...” Da, dar acest "după mine” este 
aşa de limitat. Trebuie acum să ne mărim inteligenţa, să devenim capabili nu numai de a judeca lucrurile 
după sine, după propriul punct de vedere şi nevoile individuale, dar şi de a ne introduce în situaţia altora 

pentru a modifica şi completa acest punct de vedere. În acest moment veţi descoperi adevărul şi veţi vedea că 
toți au dreptate, fără a avea dreptate: adică au dreptate la nivelul lor de înţelegere, dar nu din punctul de 
vedere al colectivității cosmice. 

Atât timp cât omul nu posedă o conştiinţă suficient de vastă şi impersonală, el vede lucrurile după el 
însuşi, şi adevărul "său” nu este decât o bucată de adevăr. Deci, toate partidele politice se înşeală pentru că 
fiecare nu vede lucrurile decât din punctul lui de vedere. Dacă ar putea vedea realitatea, nu ar mai fi aşa de 
mândri de ei înşişi. Toţi cei care nu încearcă să ajungă la un punct de vedere universal se înşeală, şi într-o zi 
sau alta, viața însăşi le va dovedi că s-au înşelat. 

Eu nu sunt împotriva politicii, dar o înțeleg în alt fel. Dacă se dă puterea cuiva care nu cunoaşte 
structura ființei omeneşti, nici modul cum este legată ea la toate puterile cosmice, cum vreţi ca această 
persoană să aducă ceva cu adevărat bun țării sale? Cum el n-a realizat această legătură în el însuşi, cum să o 
realizeze pentru o întreagă națiune? Cum poate un neştiutor să îi instruiască pe alţii, un slab să suporte 
greutăţile lor, sau un impur să-i purifice? Este imposibil. Ei bine, este imposibil, de asemenea, ca politicienii 
să aducă fericirea altora dacă nu au fost instruiți într-o Şcoală Iniţiatică: acolo, li se va spune că, pentru a fi un 
adevărat om politic, trebuie mai întâi să dobândeşti o cunoştinţă aprofundată a omului şi a naturii, să respecţi 
legile divine şi să nu ai nici o ambiţie, nici o pasiune personală. 

Toţi vorbesc de servirea patriei, dar, adesea acestea nu sunt decât cuvinte. Se gândesc numai la 
buzunarul lor, la prestigiu, la putere, posedând încălțări, ghiare, dinţi, pentru a-şi curăța drumul şi a obţine 
primul loc. În timp ce alţii, mai competenţi, dar care nu au nici aceste încălțări, nici aceste ghiare, rămân în 
umbră. Eu nu sunt împotriva politicii, dar pentru mine singura politică valabilă este aceea a Iniţiaţilor care au 
studiat natura omenească, forțele sale, slăbiciunile, nevoile şi condițiile spirituale, afective, morale, şi 
economice în care poate ea să se desfăşoare. Atât timp cât nu posedă aceste cunoştinţe, politica nu poate duce 
decât la înfruntări sângeroase. 

Priviţi-l chiar pe Karl Marx, care este atât de glorios, slăvit, urmat, ei bine, el va claca peste puţină 
vreme, împreună cu toată suita sa. Da, pentru că nu se rezolvă problemele oamenilor prin lupta de clasă, 
colectivizarea mijloacelor de producție etc. Că a fost un geniu Karl Marx, aceasta este sigur, nimeni nu o 
poate nega, dar că nu a prevăzut totul, că nu a trăit o viață divină, că nu a fost un Iniţiat, este la fel de sigur. 
Recunosc că trebuie să existe oameni calificați în fiecare domeniu al vieţii economice şi sociale, dar înainte 
de toate trebuie la conducere Inițiați care poate nu ştiu nimic din toate acestea, dar cunosc esențialul. 

Sunteţi uimiţi? Dar luaţi cazul meu, de exemplu. Nu există un om pe pământ care să fie mai ignorant 
decât mine în domeniul organizării, economiei, finanțelor. Eu nu ştiu nimic. Şi ce ştiu? Ei bine, un singur 
lucru, dar esenţial: cum să curgă apa, atât. Iar apa, după aceea, îşi va găsi drumul. În acel moment o întreagă 
cultură va apare şi va urca. Plante, animale, oameni... Trebuie să faci să curgă apa fără a te ocupa de rest. Este 
ceea ce fac, aici în Fraternitate, de mulți ani: mă ocup să fac apa să curgă, şi voi, ca şi plantele, păsările, 
arborii, animalele, oamenii, veţi găsiţi, fiecare, locul vostru. Nu este de datoria mea de a vă găsi un loc, eu nu 
trebuie să mă ocup de aceasta. De aceea nici nu am spirit organizatoric. Eu nu mă ocup decât cu apa, căci 
dacă există apă, lucrurile se organizează ele însele. 

Şi această apă este dragostea, este viaţa!... 

Atât timp cât oamenii politici cred că pentru a ameliora situaţia trebuie constituită o organizație 
puternică, create instituţii noi, structuri şi posturi noi, nu vor ajunge la nimic, căci au uitat apa. Tot ceea ce 
vor putea organiza în exterior se va dovedi ineficient atât timp cât nu se vor ocupa de a face să curgă apa. De 
aceea, este necesar să existe în frunte o ființă care posedă această apă, această dragoste, căci în acel moment 
toate ramificațiile diferitelor activități vor şti cum să se descurce pentru a contribui la succesul întreprinderii. 

Ce bine se poate observa acest fenomen în viață cotidiană ! Nu ştiţi cu exactitate cum să faceți să 
reuşiţi ceea ce doriți, dar o doriţi cu ardoare, o doriți mult, şi atunci veţi reuşi datorită acestei iubiri, pentru că 
această iubire, ea, ştie să se descurce. Dar dacă nu aveți această iubire, orice aţi încerca, nu veţi reuşi. 

Se observă că unele femei citesc cărți de bucate şi folosesc cele mai bune ingrediente, dar mesele pe 
care le pregătesc sunt de neatins pentru că nu le place să gătească. În timp ce altele, fără a citi măcar o reţetă 
şi cu câteva ingrediente simple, reuşesc meniuri delicioase. Iată deci, iubirea. De altfel, eu nu sunt un copil 
pentru a nu înţelege cât de complexă este organizarea unei ţări. Da, dar pentru ca tot ansamblul să meargă, 
trebuie o lumină, o iubire, trebuie ca apa să curgă, şi în acel moment toți vor fi inspirați şi vor găsi ceea ce 
trebuie să facă. 

Priviţi ceea ce se întâmplă la o reuniune unde se întâlnesc persoane pentru a hotărî asupra unui proiect. 
Dacă aceste persoane au dragoste unele pentru altele, ele se vor înţelege, şi la sfârşitul reuniunii totul va fi pus 
la punct şi proiectul se va realiza. Dar dacă ele vin fără dragoste, ele nu vor găsi niciodată soluţii. Este ceea 
ce, des, se întâmplă la multe adunări: nu există dragoste, se reunesc o dată, de două ori, de trei ori... de zece 
ori, şi nimic nu iese din aceste reuniuni, cu excepţia neînțelegerilor, a certurilor. Când soseşti realmente 
inspirat de dragoste, de iubire, îţi trebuie uneori cinci minute pentru a rezolva problemele, care fără aceasta 
vor rămâne de nerezolvat ani de zile. 

Atunci pentru ce oamenii sunt aşa de orb1?... Şi aşteaptă ceva fantastic să-i ajute. Nu, dacă nu ajung să 
rezolve problemele, nu au de ce să fie aşa de mândri. Ei bine, ei trebuie să ştie că ceea ce îi împiedică în a găsi 
soluţia, este lipsa iubirii. Dar ei nu cred în puterea iubirii. Ei cred în puterea intelectului, a spiritului critic, şi 
aici se înşeală, nu trebuie crezut în eficacitatea acestor lucruri, sunt chiar periculoase. Să pună puţină iubire în 
întâlnirile lor, în discuţii, atât, şi imediat problemele se vor rezolva. Toţi vor pleca fericiți, uimiţi chiar că a 
fost aşa de simplu. 

Aţi văzut două persoane care vorbesc. Ce fac ele? Se întrerup în discuţie, vorbesc în acelaşi timp, şi 
sfârşesc prin a se omori între ele. Da, pentru că ele nu s-au ascultat. Fiecare dintre ele este aşa de plină de ea 
însăşi, încât nu vrea s-o asculte pe cealaltă, şi foarte repede, ele se enervează, nu se mai stăpânesc şi încep să 
se împungă. Cu adevărat, oamenii nu sunt nici psihologi, nici pedagogi. Dacă ar fi fost inteligenţi, trebuiau să 
ştie dinainte ce se va întâmpla şi ar fi evitat de a ajunge aici. Un om inteligent arată, de la început, multă 
dragoste, bunăvoință, atenţie la tot ceea ce i se spune, pentru a trezi în celălalt ceva bun, şi în acel moment se 
poate rezolva totul. 

Pentru a termina, vă spun că atât timp cât conducătorii politici nu sunt instruiți în Ştiinţa inițiatică, vor 
fi obligați să comită greşeli. Publicul care asistă la dezbaterile lor este uluit şi aplaudă: "Aţi văzut cum i s-a 
răspuns adversarului? “ Oh, la, la. Câte i-a spus. Cum l-a somat. A fost minunat!” Dar un Iniţiat care vede 
aceste lucruri nu este uluit. Cu orbii totul poate merge, ei înghit totul, dar nu şi cu Iniţiaţii. 

Atunci, nu aşteptaţi mare lucru de la politică atât timp cât politicienii nu au studiat Ştiinţa inițiatică. 
Din ce în ce vor apare dificultăți, ciocniri, neînțelegeri, la care ei nu vor găsi soluţii. Ei da, sunt obligat să vă 
spun adevărul, chiar dacă el nu place tuturor. Cât timp nu este cunoscută această ştiinţă privind omul, 
universul şi pe creator, soluţiile care se vor găsi vor fi parțiale, momentane, pasagere, ele vor produce tot 
timpul inconveniente pe care n-am ştiut să le prevedem. 


Cap. IX ÎMPĂRĂȚIA LUI DUMNEZEU 
* 


Pentru ce există actualele dezordini? Pentru ce acest gol şi această neînțelegere? În ciuda a ceea ce 
posedă, oamenii se simt nesatisfăcuți, nenorociți. Pentru ce?... Pentru că ei se conduc ca şi cum nu ar fi decât 
materie, ca şi cum nu ar fi decât un stomac şi un sex. Ei nu caută să satisfacă decât pe acestea două. S-ar 
spune că nu au știut niciodată că există în ei, de asemenea, un suflet, un spirit, o scânteie divină, ceva de o altă 
natură, de o altă dimensiune, de o altă intensitate, de o altă vibrație, şi ale cărei dorinți trebuie să le cerceteze 
pentru a înţelege de ce au nevoie. 

Sufletul omului are alte nevoi decât corpul fizic, el vrea să-i dea o hrană pe care sufletul nu o poate 
asimila, niciodată el nu îi dă ceea ce sufletul îi cere. Sufletul cere spaţiul infinit, lumina strălucitoare, el cere 
armonia, muzica celestă, dar omul îi dă totdeauna o hrană materială, de aceea el somnolează, suspină, se 
sufocă, moare. Când omul va începe să se cunoască, când va înţelege că nu este construit numai dintr-un corp 
fizic, dar, de asemenea, din mai multe corpuri subtile care au fiecare, nevoie de o hrană adecvată şi care 
trebuie să se afle în armonie între ele, această schimbare de filozofie va produce o ameliorare în toate 
celelalte domenii: social, economic, politic, şi în acel moment Împărăţia lui Dumnezeu va putea veni să se 
instaleze pe pământ. Atât timp cât omul nu se cunoaşte deloc, Împărăţia lui Dumnezeu nu poate veni, căci el 
o caută acolo unde nu este. 

Împărăţia lui Dumnezeu nu este o realizare materială, ci spirituală, este o stare de conştiinţă, de aceea 
este esențial de a schimba starea de conştiinţă a oamenilor printr-o ştiinţă adecvată Bineînţeles, este 
imposibil ca această schimbare să se producă rapid în conştiinţa tuturor. Pentru unii această schimbare nu va 
putea să se producă înainte de trecerea a mii de ani. Dar este suficient ca o minoritate de fiinţe foarte evoluate 
să înţeleagă şi să accepte aceste idei ale Fraternităţii Albe Universale, ale Împărăției lui Dumnezeu, ale 

Vârstei de Aur. Ele vor conduce, iar ceilalți vor fi obligați să-i urmeze, exact cum coada urmează capul. Li se 
va da posibilitatea de a se integra acestei minorităţi care va forma Împărăţia lui Dumnezeu, iar când vor vedea 
noua viaţă care li se propune, cu o nouă organizare socială atât de benefică pentru toate creaturile, nimeni nu 
va protesta. 

Împărăţia lui Dumnezeu trebuie, deci, să vină mai întâi în mintea oamenilor ca inteligență, ca lumină. 
Ea va intra apoi în inimă ca senzaţie, dragoste, şi va cobori în sfârşit în planul material unde se va manifesta 
ca abundență şi pace. Este posibil, eu lucrez pentru aceasta. Numai că puţini oameni mă înţeleg, majoritatea 
rămân la concepţiile lor vechi, ale trecutului şi spun: "Este imposibil, nu se va putea schimba natura 
omenească şi iată dovezile...” Şi îmi arată toate evenimentele care se produc în lume. Evident, le observ şi eu, 
şi ştiu mai bine ca oricine că, dacă această stare de lucruri durează, Împărăţia lui Dumnezeu nu va putea 
niciodată veni. Dar, dacă se acceptă filozofia Iniţiaților, totul devine posibil. 

Această filozofie a Iniţiaţilor este bazată pe cunoaşterea ființei omeneşti. Toţi cred că o cunosc, dar în 
realitate nu o cunosc, de aceea toate mijloacele găsite pentru rezolvarea problemelor nu sunt decât cu 
eficacitate momentană. Există impresia că problemele sunt rezolvate, dar iată că, puţin timp după aceea, 
aceste “soluţii” aduc alte inconveniente. Priviţi în medicină, adesea îngrijind un rău, se declanşează un altul. 
Şi educaţia... cu toate aceste ameliorări aduse în şcoli, copiii se descurcă mai bine în viață? Nu, educaţia este 
defectuoasă pentru ca ignoră structura ființei omeneşti. 

De aceea, am spus totdeauna, singura ştiinţă care trebuie, cu adevărat, studiată şi aprofundată este 
Ştiinţa fiinţei omeneşti. Da, ea trebuie să se afle în centru, şi toate celelalte: fizica, chimia, mecanica, 
astronomia, biologia... trebuie să servească această ştiinţă care a fost abandonată în avantajul lor. Veţi spune: 
"Da, dar anatomia, fiziologia, nu înseamnă nimic? “ Sunt bazele necesare, bineînţeles, dar ele nu ne învață 
ceea ce este, cu adevărat, ființa omenească în întregul ei. 

Pe viitor, va trebui schimbată chiar concepția despre ştiinţă şi plasată ființa omenească în centrul 
tuturor studiilor; fiinţa omenească cu Divinitatea care este în ea. Numai în momentul când omul va fi 
conştient că totul trebuie să graviteze în jurul acestui centru divin din el, va putea rezolva problemele sale. 
lată de ce insist mereu asupra importanței acestui centru divin în raport cu care toate celulele, toate 
particulele trebuie să se organizeze. Acesta este secretul: a chema toate elementele disparate care merg în 
toate direcţiile şi a le face să se rotească precum planetele în jurul soarelui. În acest moment, da, veți putea 
vorbi despre ordine, fericire, pace... în acel moment veţi putea vorbi despre Împărăţia lui Dumnezeu: pentru 
că există un centru, un soare, un nod în jurul căruia toate celelalte elemente îşi găsesc locul, traiectoria de 
urmat, şi nu se mai ciocnesc. 

Am o încredere absolută în filozofia Iniţiaţilor, da, absolută, căci odată studiată şi comparată cu tot ce 
există, este singura care rămâne pe propriile-i picioare, singura, celelalte toate sunt la pământ. Vedeţi, este 
uşor de înțeles acum. Înlăturaţi centrul din om, adică spiritul său, sufletul său, şi el devine un cadavru, întreg 
corpul se descompune. Trebuie, deci, găsit acest atom central care este acolo, în noi, care trăieşte, vibrează, şi 
face să conveargă tot restul către el, căci el singur este în stare de a menţine ordinea şi pacea. 

De câte ori nu spun oamenii: "Mi-am pierdut capul! “ Da, ei îşi pierd mintea, nu se mai controlează, nu 
mai ştiu ceea ce spun sau fac. Totul se desfăşoară în afara controlului lor şi fac prostii ce trebuie mai târziu 
reparate. Bineînţeles, aici capul nu este decât un simbol. Ar putea fi, la fel de bine şi inima: "Mi-am pierdut 
inima !“ pentru că şi inima este, de asemenea, un centru. 

În realitate, cuvintele nu au nici o importanţă, se poate vorbi despre cap sau inimă, dar ceea ce s-a 
pierdut, în acest caz, este acest centru divin, şi astfel, dezordinea se propagă: o fugă aiurea, o derută. Toate 
celulele văd că şeful, capul, nu mai este acolo, şi fac ceea ce li se spune: devin duşmani pentru om şi îl 
ameninţă. Înainte, ele erau ascultătoare, drăguţe: toate celulele inimii, plămânilor, braţelor, picioarelor... erau 
în serviciul lui, dar acum vor să-l facă să moară, aproape. Este la pat şi ele îi spun: "Ah, ah, e bine. Acum 
înţelegi? “ Şi ele se bucură. Dar dacă centrul revine, adică spiritul, ele se pun din nou la lucru în mod 
armonios. 

Dacă oamenii trebuie să înțeleagă ceva într-o zi, nu despre microbi sau stele trebuie s-o facă, ci cum 
să-şi menţină mereu spiritul în centrul tuturor activităţilor lor. Numai în acest fel vor trăi în plenitudine şi 


pace, aceasta va fi Împărăţia lui Dumnezeu. 

Nu există activitate mai importantă şi mai glorioasă pentru om decât să facă să conveargă toate puterile 
intelectului său, ale inimii şi voinţei sale către realizarea Împărăției lui Dumnezeu pe pământ. Din nefericire, 
nu se găsesc mulți candidați pentru această treabă, şi ceea ce se observă din ce în ce mai mult în lume este, 
mai degrabă, manifestarea unei personalități exacerbate: orgoliul, vanitatea, pretențiile... Fiecare îşi urmează 
țelurile şi ambițiile proprii, şi Împărăţia lui Dumnezeu este lăsată deoparte. 

Iată de ce, este foarte important ca aici, în Fraternitate, să formăm un nucleu viu, puternic, pentru 
realizarea Împărăției lui Dumnezeu. Astfel vom putea influenţa alte minți, alte suflete. Şi într-o bună zi, când 
copiii luminii vor fi uniţi, în ţel, chiar şi în gând, ei vor apleca balanţa de partea lor şi vor câştiga în fața 
acelora care nu vor decât distrugere şi haos ... 

Veţi spune: "Dar de ce Cerul nu se hotărăşte deloc să intervină pentru a schimba lumea? “ Desigur, el 
poate să o facă, dar fără consimțământul şi dorinţa oamenilor va fi inutil: ei nu vor înțelege, nu vor aprecia, şi 
din nou vor distruge tot. În timp ce, dacă voinţa schimbării ar veni de la ei înşişi, dacă din cauza a ceea ce au 
suferit, a lecţiilor primite, ar dori cu adevărat să amelioreze starea lucrurilor, restul se va face automat. Lumea 
invizibilă va declanşa alte forțe, alți curenți, alte energii, şi vom asista la o schimbare extraordinară. Dar 
această schimbare trebuie să vină din partea oamenilor. Ei trebuie împreună să hotărască să muncească 
pentru a obţine intervenţia forțelor cosmice. Dacă nu insistă, nu vor obţine nimic. Inteligenţele sublime nu 
vor decide niciodată să se amestece în afacerile oamenilor numai pentru că le-ar face plăcere să se amestece. 
Este sarcina oamenilor să le-o ceară. 

De aceea, de fiecare dată când ne reunim, trebuie să veniţi cu această dorinţă de a atrage forțele Cerului 
pentru a realiza Împărăţia lui Dumnezeu. Atât timp cât fiecare vine cu preocupări personale: căsătoria, chiria, 
schimbarea profesiei, învingerea unei concurente etc... toate aceste dorinți şi gânduri disparate nu pot forma o 
putere capabilă de a declanşa energii binefăcătoare în cosmos, şi nu se va reuşi nimic. Pentru a obţine aceste 
rezultate trebuie ca noi toţi să ne concentrăm spre acelaşi scop. 

Există în concentrare o foarte mare putere. Concentrând razele soarelui cu o lupă este posibil să dai foc 
unei păduri. Dar trebuie ca ele să fie concentrate. Pentru că ne reunim trebuie să obținem şi rezultate, altfel 
este inutil, şi chiar stupid, să ne adunăm. Dacă nu putem face nimic cu aceste forțe produse de colectivitate, 
este mai bine să rămânem acasă. Pentru ce trebuie să-ți petreci viaţa în activități inutile? Dacă nu obţii 
rezultate este lipsit de sens să continui. Şi rolul meu exact este de a vă lumina, de a vă orienta, de a vă 
determina să obţineţi cele mai bune rezultate posibile. 

Problema este de a da tot timpul o direcție activităţii spirituale, şi de a spune: "Eu meditez, eu gândesc, 
mă rog pentru aceasta sau cealaltă. “ Da, indicaţi motivul, scopul, pentru ca aceste forțe să nu plece aiurea. Şi 
astfel gândurile voastre vor deveni ascultătoare, ele vor fi în serviciul vostru. Gândul este foarte greu de 
îmblânzit, de supus, este ca un cal nărăvaş. Dar exersând zilnic ajungi să-l faci docil, ascultător, supus. Şi 
cum suntem numeroşi şi ne adunăm adesea, forțele şi energiile care le adunăm, forțele şi energiile care le 
emanăm se înscriu, se înregistrează, ele sunt adunate în rezervoare divine... Şi într-o zi vor veni şi rezultatele. 
Când? Nu este treaba noastră. 

Împărăţia lui Dumnezeu va veni, aceasta v-o spun, Vârsta de Aur va veni... De fiecare dată când vă 
rugați sincer, intens şi dezinteresat, sunteți satisfăcuți, dar progresiv. Procesul este continuu, el merge 
amplificându-se, căci ceea ce cereți nu se poate realiza într-o zi. În momentul în care vă rugaţi, ceea ce cereţi 
începe să se realizeze, dar trebuie mult timp ca aceasta să se împlinească. Când plantați un bob, se realizează 
deja ceva. Pentru ca bobul să se transforme în copac vor trece ani, dar deja sunteți mulțumiți pentru că el 
creşte. Dacă veţi cere Împărăţia lui Dumnezeu şi Dreptatea sa, nu o veţi putea aduce în aceeaşi zi, nu este 
posibil, este un copac uriaş care nu poate creşte dintr-o dată. El este plantat, bobul este acolo şi copacul 
creşte. "Dar nu îl vedem! “ Ah, dacă sunteți miopi... Eu îl văd, bobul creşte. 

Când veniţi dimineața, la răsăritul soarelui, concentraţi-vă asupra Împărăției lui Dumnezeu, doriți 
Împărăţia lui Dumnezeu, numai aceasta, căci Împărăţia lui Dumnezeu este o stare de perfecțiune, de 
plenitudine... totul este conținut în ea: sănătatea, bogăţia, frumuseţea, ordinea, libertatea, pacea, echilibrul, 
armonia, fericirea... dar mai bine decât să enumerăm acestea, este mai "economic” de a vorbi de Împărăţia lui 
Dumnezeu, sinteză a tuturor binecuvântărilor. Cineva spune: "Ah, dacă aş avea puterea!... Dacă aş avea 
bogăţia!... dacă aş avea frumuseţea! “ Dar acestea nu sunt decât aspecte particulare, atribute ale Împărăției lui 
Dumnezeu. 

De altfel, atenţie, căci imediat ce îți doreşti ceva personal, apare dezechilibrul care se instalează. 
Împărăţia lui Dumnezeu este, înainte de toate, o stare de echilibru şi armonie, şi în momentul când începi să 
insişti asupra unui lucru în detrimentul altuia, introduci deja germenele dezechilibrului. Tot ceea ce are 
nevoie sufletul nostru, spiritul, inima, intelectul, corpul nostru fizic, este cuprins în realizarea Împărăției lui 
Dumnezeu. 

lisus spunea: "Cereţi Împărăţia lui Dumnezeu şi Dreptatea Sa, şi totul vă va fi dat pe deasupra. “ Da, 
pentru că în momentul când veţi lucra pentru o idee divină, deja ea acţionează asupra voastră şi va aduce tot 
ceea ce ea posedă. Dacă aveţi numai o idee, una singură, în ciuda tuturor imperfecțiunilor, slăbiciunilor şi 
ignoranței voastre, această idee care locuieşte în lumina înaltului vă va pune în comunicare cu prieteni noi, vă 
va face cunoştinţă cu alte creaturi, cu alte regiuni, şi astfel, după câtva timp, această singură idee v-a adus tot 
Cerul. Ideea singură a Împărăției lui Dumnezeu... şi iată ca această idee v-a legat de toate celelalte idei care 
vibrează în armonie cu ea şi veţi obține tot restul. Iată sensul frazei lui Iisus: "Cereţi Împărăţia lui Dumnezeu 
şi Dreptatea Sa şi totul vă va fi dat pe deasupra. “ Între începutul şi sfârşitul acestei fraze este un întreg spaţiu 
de explorat. 

Este aici un adevăr dintre cele mai importante ale Ştiinţei inițiatice: o idee, care prin ea însăşi este 
limitată, poate să vă aducă alte bogății pe care ea nu le posedă. Este adevărat, pentru că ea vă leagă de multe 
alte idei, care sunt în armonie cu ele. Puțin câte puţin toate celelalte idei fac cunoştinţă cu voi, şi cum fiecare 
are un teren aici, o locuință, vorbind simbolic, toate celelalte bogății vin către voi din pricina unei singure 
idei. Da, pentru că sus totul este legat, nu există separatisme, şi când o idee se mişcă, toate celelalte o 
urmează. Din moment ce sunteți în bune relații cu o idee, hrănind-o, iubind-o, dorind s-o atrageți, ea vă pune 
în legătură cu toate celelalte, care vă trimit ceea ce ele posedă. Vedeţi cum, între începutul şi sfârşitul acestei 
fraze: "Cereţi Împărăţia lui Dumnezeu şi Dreptatea Sa... şi totul vă va fi dat pe deasupra” există un întreg 
spaţiu gol pe care voi încerca să-l umplu pentru voi. 

Astăzi vă explic ceea ce nu este scris în promisiunea din Evanghelie: cum restul ne va fi dat pe 
deasupra. Este posibil grație unei afinități speciale, magice, magnetice, între o idee sublimă şi toate celelalte 
idei care se aseamănă, pentru că o idee are întotdeauna reprezentanţi pe pământ şi care sunt puşi în gardă. lată 
de ce veţi avea tot restul. 

Fericiţi cei care m-au înțeles. Fiecare zi, aici, în colectiv, vom cere Împărăţia lui Dumnezeu. 
Bineînţeles, se poate cere acest lucru şi singur, dar singur nu poţi produce efecte la fel de puternice, doar dacă 
cunoşti alte legi. Cel care este singur trebuie să ştie că nu va face nimic dacă este singur, şi prin gândire el 
trebuie să se alăture întregii colectivități de ființe răspândite în lume care, fără încetare, lucrează în acest sens. 
Singur nu se poate obține niciodată ceva, indiferent ce, în acest domeniu. Chiar dacă nu putem fi mereu cu 
ceilalți, trebuie, cel puţin, să ne alăturăm lor prin gândire şi să sperăm că multe alte minți vor vibra la unison 
cu noi şi vor răspunde la apelul nostru. 

Căci adevărata evoluţie merge în sensul colectivităţii. Cel care se desfăşoară în colectivitate evoluează 
minunat. Ceilalţi, care se simt nefericiți, oprimaţi, şi care vor să evolueze singuri, intelectual, citind, 
instruindu-se, arată că sunt conduşi numai de personalitatea lor. Ei bine, nu este încă o bună evoluţie. Trebuie 
iubită colectivitatea, să te simţi aruncat în ea ca într-un ocean unde toate sufletele vibrează împreună. Da, este 
o evoluţie de urmat: mai devreme sau mai târziu, va trebui să învingeți anumite tendințe personale, să le 
supuneți, să renunțați la prejudecăţi, pentru a putea spune, în sfârşit: "Sunt o ființă colectivă, nu mai sunt o 
omidă, sunt un fluture! “ În acel moment veţi putea părăsi pământul, putând călători spre alte planete, spre 
alte stele. 

